Ƒuƒoƒo Hena Tadedeagu Le Míaƒe Ƒomewo Kple Hamewo Me | Mawu Fiaɖuƒe\nƑuƒoƒo Ðekae Hena Tadedeagu\nMíakpɔ ale si kpekpe siwo míewɔna egbea dze egɔmee kple vevienyenye si le wo ŋu\n1. Kpekpeɖeŋu kae nusrɔ̃lawo xɔ esi woƒo ƒu ɖekae, eye nu ka tae wohiã nɛ?\nƔEYIƔI kpui aɖe le Yesu ƒe tsitretsitsi megbe la, eƒe nusrɔ̃lawo ƒo ƒu be yewoade dzi ƒo na yewo nɔewo. Gake wonɔ vɔvɔ̃m na woƒe futɔwo, eya ta wotu ʋɔawo. Kpɔ ale si gbegbe dzi aɖo wo ƒoe ɖa esi Yesu va tɔ ɖe wo titina hegblɔ na wo be: “Mixɔ gbɔgbɔ kɔkɔe”! (Mixlẽ Yohanes 20:19-22.) Ɣebubuɣi esi nusrɔ̃lawo gava ƒo ƒu ɖekae la, Yehowa kɔ gbɔgbɔ kɔkɔea ɖe wo dzi. Aleke gbegbe esia do ŋusẽ wo ɖe gbeƒãɖeɖedɔ si le wo ŋgɔ ŋue nye esi!—Dɔw. 2:1-7.\n2. (a) Mɔ ka dzie Yehowa tona doa ŋusẽ mí egbea, eye nu ka tae míehiã ŋusẽdodo ma? (b) Nu ka tae Ƒometadedeagu ɖoɖoa le vevie ŋutɔ? (Kpɔ etenuŋɔŋlɔa kple aɖaka si nye “Ƒometadedeagu,” si le axa 175.)\n2 Kuxi siwo me mía nɔviwo to le ƒe alafa gbãtɔ me la tɔgbi dzea ŋgɔ míawo hã egbea. (1 Pet. 5:9) Ɣeaɖewoɣi la, mía dometɔ aɖewo vɔ̃na na amegbetɔwo. Azɔ hã, míehiã Yehowa ƒe ŋusẽdodo hafi míate ŋu ayi edzi aɖe gbeƒã. (Ef. 6:10) Yehowa naa ŋusẽdodo sia mí zi geɖe to míaƒe kpekpewo dzi. Egbea, mɔnukpɔkpɔ sua mía si míedea kpekpe tuameɖo eve le kwasiɖaa me: Esi me míesea dutoƒonuƒo hewɔa Gbetakpɔxɔ Nusɔsrɔ̃ le kple kwasiɖaa dome kpekpe si míeyɔna be Kristotɔwo Ƒe Agbenɔnɔ Kple Subɔsubɔdɔ. * Míedea kpekpe ene aɖewo hã zi ɖeka le ƒea me. Woawoe nye: Nutome gã takpekpe, nutome sue takpekpe eve, kple Kristo ƒe ku ƒe Ŋkuɖodzia. Nu ka tae wòle vevie be míade kpekpe siawo katã? Aleke kpekpe vovovo siwo míewɔna egbea la dze egɔmee? Eye nu kae ale si míewɔa nu ɖe kpekpe siawo ŋu la ɖena fiana le mía ŋu?\nNu Ka Ta Wòhiã Be Míaƒo Ƒu Ðekae?\n3, 4. Nu kae Yehowa bia tso eƒe amewo si be woanɔ wɔwɔm? Gblɔ eƒe kpɔɖeŋu aɖewo.\n3 Tso blema ke la, Yehowa bia tso eƒe amewo si be woaƒo ƒu ɖekae asubɔ ye. Le kpɔɖeŋu me, le ƒe 1513 D.M.Ŋ. me la, Yehowa na Se Israel viwo, eye kwasiɖa sia kwasiɖa ƒe Sabat ɖoɖoa hã le Sea me kple susu be ƒome sia ƒome nato ɖoɖo ma dzi ade ta agu na ye ahasrɔ̃ Sea. (5 Mose 5:12; 6:4-9) Esi Israel viwo wɔ ɖe ɖoɖo ma dzi la, woƒe ƒomekadodowo me sẽ ɖe edzi eye dukɔ bliboa nɔ dzadzɛ le gbɔgbɔ me eye woa kple Mawu dome nɔ nyuie. Esi Israel viwo va gbe wɔwɔ ɖe Sea dzi, eye womegaƒoa ƒu edziedzi dea ta agu na Yehowa o la, Yehowa megakpɔ ŋudzedze ɖe wo ŋu o.—3 Mose 10:11; 26:31-35; 2 Kron. 36:20, 21.\n4 Bu kpɔɖeŋu si Yesu ɖo hã ŋu kpɔ. Eyia ƒuƒoƒea le Sabat ŋkekea dzi kwasiɖa sia kwasiɖa. (Luka 4:16) Le Yesu ƒe ku kple tsitretsitsi megbe la, eƒe nusrɔ̃lawo hã yi edzi kpena edziedzi, togbɔ be womegale Sabat sea te o hã. (Dɔw. 1:6, 12-14; 2:1-4; Rom. 14:5; Kol. 2:13, 14) Menye ɖeko ƒe alafa gbãtɔ me Kristotɔ mawo yia kpekpe mawo be woafia nu yewo ahade dzi ƒo na yewo ko o, ke boŋ be yewoato gbedodoɖa, nyaŋuɖoɖo, kple hadzidziwo hã dzi atsɔ kafukafuvɔsa ana Mawu.—Kol. 3:16; Heb. 13:15.\nYesu ƒe nusrɔ̃lawo kpe be yewoade dzi ƒo na yewo nɔewo ahatu yewo nɔewo ɖo\n5. Nu ka tae míedea kpekpe siwo míewɔna kwasiɖa sia kwasiɖa kple takpekpe siwo míewɔna ƒe sia ƒe? (Kpɔ aɖaka si nye “Takpekpe Siwo Mawu Ƒe Amewo Wɔna Ƒe Sia Ƒe La Nana Wowɔa Ðeka” hã, le axa 176.)\n5 Nenema kee egbea hã, ne míedea kpekpe siwo míewɔna kwasiɖa sia kwasiɖa kple takpekpe siwo míewɔna ƒe sia ƒe la, míeɖenɛ fiana be Mawu Fiaɖuƒea ƒe akpa dzie míele, míexɔa gbɔgbɔ kɔkɔea ƒe ŋusẽdodo, eye míetoa míaƒe xɔsemeʋuʋu dzi dea dzi ƒo na ame bubuwo. Vevietɔ wu la, enaa mɔnukpɔkpɔ mí be míato gbedodoɖa, nyaŋuɖoɖo kple hadzidzi dzi ade ta agu na Yehowa. Ale si míewɔa kpekpewo egbeae la ate ŋu ato vovo na ale si Israel viwo kple ƒe alafa gbãtɔ me Kristotɔwo wɔe, gake vevienyenye si nɔ kpekpe mawo ŋu la ke koe gale esiwo míewɔna egbea hã ŋu. Aleke kpekpe siwo míewɔna egbea la dze egɔmee?\nKwasiɖa Sia Kwasiɖa Ƒe Kpekpe Siwo Dea “Lɔlɔ̃ Kple Dɔ Nyuiwo Wɔwɔ” Ƒe Dzi Ƒo”\n6, 7. (a) Taɖodzinu kae le míaƒe kpekpeawo ŋu? (b) Tsã la, aleke mɔ si nu wowɔa kpekpeawo le la to vovo tso teƒe yi teƒee?\n6 Esi Nɔviŋutsu Charles Taze Russell dze Mawu ƒe Nyaa me nyateƒea didi gɔme la, ekpɔe be ehiã be ye kple ame siwo si taɖodzinu ma ke le la yewoanɔ kpekpe wɔm. Le ƒe 1879 me la, Russell ŋlɔ ɖe Zion Gbetakpɔxɔ me be: “Nye kple nye zɔhɛwo míewɔ ɖoɖo be míanɔ kpekpe wɔm le Pittsburgh Kwasiɖagbe ɖe sia ɖe, anɔ numekuku wɔm le Ŋɔŋlɔawo me, eye míelé ɖoɖo ma me ɖe asi.” Wode dzi ƒo na Zion Gbetakpɔxɔ xlẽlawo be woawo hã woanɔ kpekpe wɔm, eye kaka ƒe 1881 naɖo la, kpekpewo yia dzi le Pittsburgh (Pennsylvania) ƒe teƒe vovovowo Kwasiɖagbe kple Kuɖagbewo. November 1895 ƒe Gbetakpɔxɔ gblɔ be kpekpe siawo ƒe taɖodzinue nye be wòana mɔnukpɔkpɔ “Kristotɔwo be woade ha kple wo nɔewo ahatu lɔlɔ̃ kple ɖekawɔwɔ ɖo,” eye be vavalawo katã nade dzi ƒo na wo nɔewo.—Mixlẽ Hebritɔwo 10:24, 25.\n7 Hena ƒe geɖe la, ale si Biblia Nusrɔ̃viwo wɔa kpekpeawo kple zi gbɔ zi neni si wowɔa wo la to vovo tso teƒe yi teƒe. Le kpɔɖeŋu me, lɛta aɖe si tso Biblia Nusrɔ̃viwo ƒe ƒuƒoƒo aɖe si le United States gbɔ, si wota ɖe Gbetakpɔxɔ me le ƒe 1911 me la gblɔ be: “Míekpena zi atɔ̃ ya teti kwasiɖa sia kwasiɖa.” Wokpena zi ɖeka Dzoɖa, Kuɖa, kple Fiɖa, eye wokpena zi eve Kwasiɖagbe. Lɛta bubu si tso Afrika, si wota ɖe Gbetakpɔxɔ me le ƒe 1914 me ya gblɔ be: “Míewɔa kpekpe tso Fiɖa va se ɖe Kwasiɖagbe zi eve le ɣletia me.” Gake esi ɣeyiɣiawo va le yiyim la, kpekpeawo va dze zɔzɔ ɖe ɖoɖo aɖe koŋ nu abe ale si wòle egbea ene. Mina míadzro kpekpeawo dometɔ ɖe sia ɖe ƒe ŋutinya me vie kpɔ.\n8. Tanya alo nyati siwo ŋu dutoƒonuƒo gbãtɔwo ku ɖo la dometɔ aɖewo ɖe?\n8 Dutoƒokpekpe. Ƒe 1879 mee Nɔviŋutsu Russell dze Zion Gbetakpɔxɔ tata gɔme. Le ƒe si kplɔe ɖo me la, edze gbeƒã ɖeɖe tso du me yi du me abe ale si Yesu wɔe ene. (Luka 4:43) Le Nɔviŋutsu Russell ƒe mɔzɔzɔ siawo me la, eto ɖoɖo aɖe vɛ, si ta mɔ na Dutoƒokpekpe siwo míewɔna egbea. Esi Gbetakpɔxɔ nɔ gbeƒã ɖem eƒe mɔzɔzɔa la, egblɔ be: “Adzɔ dzi na [Nɔviŋutsu Russell] be wòaƒo dutoƒonuƒo si ƒe tanyae nye ‘Nu siwo ku ɖe Mawu fiaɖuƒea ŋu’ le eƒe sasrãkpɔɣia.” Kaka ƒe 1911 naɖo la, woɖo hame geɖewo le dukɔ geɖewo me xoxo, eya ta le ƒe ma me la, wode dzi ƒo na hameawo be woaɖo ame siwo ate ŋu aƒo dutoƒonuƒowo la ɖe nuto siwo te ɖe wo ŋu me ne woaƒo nuƒo ade tso nyati vovovowo abe ʋɔnudrɔ̃gbe kple tafea ene ŋu. Le nuƒo ɖe sia ɖe megbe la, woyɔa nuƒo si woagaƒo le kwasiɖa si kplɔe ɖo me ƒe tanya kple nuƒolaa ƒe ŋkɔ.\n9. Asitɔtrɔ kawoe wowɔ le Dutoƒokpekpea ŋu esi ƒeawo va nɔ yiyim, eye aleke nàte ŋu akpe asi ɖe kpekpe sia ŋui?\n9 Le ƒe 1945 me la, woɖe gbeƒãe le Gbetakpɔxɔ me be woadze Dutoƒokpekpe ƒe ɖoɖo tɔxɛ aɖe gɔme le xexea me katã, si me woanɔ Biblia me nuƒo enyi ƒom tso tanya si nye “kuxi siwo ɖe kpe na ameƒomea fifia” ŋu. Esi ɣeyiɣiawo va nɔ yiyim la, menye nuƒogbalẽ siwo ŋu kluvi nuteƒewɔlaa trɔ asi le la koe nuƒolawo zãna o, ke boŋ woɖe mɔ na wo be woawo ŋutɔwo hã nadzra nuƒo aɖewo ɖo ana. Gake le ƒe 1981 me la, wobia tso nuƒolawo katã si be woanɔ nuƒogbalẽ siwo habɔbɔa ɖo ɖe hameawo la ɖeɖe ko zãm. * Gbã la, nuƒogbalẽawo dometɔ aɖewo bia be nuƒoa ƒe akpa aɖe nanye numedzodzro kple nyaselawo alo wɔwɔfiawo; gake tso ƒe 1990 me la, wowɔ asitɔtrɔ le esia ŋu hebia be nuƒolaa ɖeɖe naƒo nuƒoawo katã. Le January 2008 me la, wogawɔ asitɔtrɔ yeye esi woɖe nuƒoawo ƒe didime dzi kpɔtɔ tso miniti 45 va miniti 30. Togbɔ be wowɔ tɔtrɔ vovovo siawo le Dutoƒokpekpea ŋu esi ƒeawo va nɔ yiyim hã la, nuƒo siwo wodzra ɖo nyuie la yi edzi le míaƒe xɔse tum ɖo ɖe Mawu ƒe Nya la ŋu hele nu fiam mí tso Mawu Fiaɖuƒea ƒe akpa vovovowo ŋu. (1 Tim. 4:13, 16) Ðe nètsɔa dzonɔameme kpea wò Biblia nusrɔ̃viwo kple ɖetsɔlemetɔ bubuwo be woava se Biblia me nuƒo vevi mawoa?\n10-12. (a) Asitɔtrɔ vovovo kawoe wowɔ le Gbetakpɔxɔ Nusɔsrɔ̃a ŋu va yi? (b) Nya kawoe wòanyo be míabia mía ɖokui?\n10 Gbetakpɔxɔ Nusɔsrɔ̃. Le ƒe 1922 me la, nɔvi siwo woyɔna be mɔzɔlawo, siwo Gbetakpɔxɔ habɔbɔa dɔna ɖe hame vovovowo me be woaɖa ƒo nuƒowo ahaxɔ ŋgɔ le gbeƒãɖeɖedɔa me la do susua ɖa be anyo be hameawo nanɔ Gbetakpɔxɔ Nusɔsrɔ̃ ƒe kpekpe wɔm kwasiɖa sia kwasiɖa. Eya ta ɖoɖo sia dze egɔme, eye gbã la, wosrɔ̃a Gbetakpɔxɔa Kwasiɖagbe loo alo le kwasiɖaa domedome.\nWole Gbetakpɔxɔ Nusɔsrɔ̃ wɔm le Ghana, le ƒe 1931 me\n11 Wova na mɔfiame yeye le June 15, 1932 ƒe Gbetakpɔxɔ me tso ale si woawɔ kpekpe siae ŋu. Nyatia nɔ te ɖe ale si wowɔa nusɔsrɔ̃a le Betel dzi na mɔfiame be nɔviŋutsu ɖeka nakpɔ nusɔsrɔ̃a dzi. Nɔviŋutsu etɔ̃ bubuwo ate ŋu anɔ anyi ɖe nyaselawo ŋgɔ ahanɔ memamawo xlẽm ɖe wo nɔewo yome ɖekaɖeka. Nyabiasewo mekpena ɖe Gbetakpɔxɔ me nyatiawo ŋu ɣemaɣi o, eya ta nusɔsrɔ̃dzikpɔlaa ƒe dɔe nye be wòabia tso nyaselawo si be woabia nya aɖewo tso nyati si me dzrom wole ŋu. Ne ame aɖe bia nya la, nusɔsrɔ̃dzikpɔlaa ayɔ ame bubu be wòaɖo nyabiasea ŋu. Wobia tso nusɔsrɔ̃dzikpɔlaa si hã be ne ekpɔe be ehiã be yeana numeɖeɖe bubuwo la, ele be eƒe nyawo nanɔ “kpuie eye eme nakɔ.”\n12 Le gɔmedzedzea me la, woɖe mɔ na hame ɖe sia ɖe be woawo ŋutɔwo natia Gbetakpɔxɔ si dzi ame akpa gãtɔ da asi ɖo be yewoasrɔ̃. Gake wova na mɔfiame le April 15, 1933 ƒe Gbetakpɔxɔ me be hame ɖe sia ɖe nanɔ Gbetakpɔxɔ ƒe tata yeyetɔ si woxɔ la srɔ̃m. Le ƒe 1937 me la, wogana mɔfiame be woanɔ nusɔsrɔ̃ sia wɔm Kwasiɖagbe ko. Wogava na numekɔkɔ yeyewo le October 1, 1942 ƒe Gbetakpɔxɔ me tso ale si woawɔ kpekpe siae ŋu, eye ema mee míelé ɖe asi va se ɖe egbea. Gbã, wogblɔ le Gbetakpɔxɔ ma me be nyabiasewo anɔ dzedzem le nusɔsrɔ̃nyatiawo ƒe axa ɖe sia ɖe te eye be nyabiase mawoe woazã atsɔ adzro nyatia me. Wogblɔ hã be nusɔsrɔ̃a naxɔ gaƒoƒo ɖeka ko. Wode dzi ƒo hã be ame siwo aɖo nya ŋu la nagaxlẽ nyawo tso agbalẽa me o, ke boŋ woaɖo nya ŋu “le woawo ŋutɔwo ƒe nyagbewo me.” Va se ɖe egbea, Gbetakpɔxɔ Nusɔsrɔ̃ gakpɔtɔ nye kpekpe vevitɔ si dzi kluvi nuteƒewɔlaa tona naa gbɔgbɔmenuɖuɖu mí ɖe ɣeyiɣi nyuitɔ dzi. (Mat. 24:45) Eya ta anyo be mía dometɔ ɖe sia ɖe nabia eɖokui be: ‘Ðe medzrana ɖo ɖe Gbetakpɔxɔ Nusɔsrɔ̃a ŋu kwasiɖa sia kwasiɖa? Ðe medzea agbagba be maɖo nya ŋu ne anya wɔa?’\n13, 14. Nya kae nàgblɔ tso Hame Ƒe Biblia Nusɔsrɔ̃ kpekpea ƒe ŋutinya ŋu, eye nu kae doa dzidzɔ na wò le kpekpe sia ŋu?\n13 Hame Ƒe Biblia Nusɔsrɔ̃. Esi woɖe Ƒe Akpe Ðeka Dziɖuɖua Gogo gbalẽa ƒe babla geɖewo ɖe go megbe la, Nɔviŋutsu H. N. Rahn, si nye Biblia Nusrɔ̃vi le Baltimore dugãa me le Maryland (U.S.A), do susua ɖa le ƒe 1890-awo ƒe domedome lɔƒo be yewoanɔ kpekpe aɖe wɔm anɔ Ƒe Akpe Ðeka Dziɖuɖua Gogo gbalẽa srɔ̃m. Woyɔa kpekpe ma be “Dziɖuɖua Gogo Kpekpe.” Le gɔmedzedzea me la, ɖeko wonɔ kpekpe sia tem kpɔ, eye nɔviwo ƒe aƒewo mee wowɔnɛ le zi geɖe. Gake kaka September 1895 naɖo la, Dziɖuɖua Gogo Kpekpea nɔ edzi yim nyuie le United States ƒe dugã geɖewo me. Eya ta ɣleti ma ƒe Gbetakpɔxɔ de dzi ƒo na nyateƒea srɔ̃lawo katã be woanɔ kpekpe ma wɔm. Wona mɔfiame le Gbetakpɔxɔa me be nusɔsrɔ̃a dzikpɔla nanye nuxlẽla bibi. Eƒe dɔe nye be ne exlẽ nyagbe (si woyɔna tsã be nyafɔkpe) ɖeka vɔ la, ele be wòatɔ ale be kpekpea valawo nagblɔ nu si wosrɔ̃ tso eme. Ne wodzro memama ɖe sia ɖe ƒe nyagbeawo me vɔ la, ke ana woaxlẽ mawunyakpukpuiawo. Ne wowu ta aɖe nu la, ame sia ame ƒoa nu tso nu si wòsrɔ̃ le ta ma me ŋu kpuie.\n14 Kpekpe sia ƒe ŋkɔ trɔ zi gbɔ zi geɖe. Wova yɔe gbã be Beroia Biblia Nusɔsrɔ̃ Kpekpe kple susu be enye ƒe alafa gbãtɔ me Beroiatɔ siwo dzroa Ŋɔŋlɔawo me tsitotsito la ƒe kpɔɖeŋu sɔsrɔ̃. (Dɔw. 17:11) Emegbe wova trɔ ŋkɔa be Hamea Ƒe Agbalẽ Me Nusɔsrɔ̃. Fifia, míeyɔnɛ be Hame Ƒe Biblia Nusɔsrɔ̃, eye hame bliboae wɔa nusɔsrɔ̃ sia le Fiaɖuƒe Akpata me, ke menye be woakpe le ƒuƒoƒo suewo me le nɔviwo ƒe aƒewo me o. Esi ƒeawo va nɔ yiyim la, wosrɔ̃ agbalẽ kple agbalẽ gbadza vovovowo le kpekpe sia me; wosrɔ̃ Gbetakpɔxɔ me nyatiwo kura gɔ̃ hã kpɔ. Tso gɔmedzedzea me ke la, wodea dzi ƒo na vavalawo katã be woaɖo nya ŋu le kpekpe sia me. Kpekpe sia kpena ɖe mía ŋu ŋutɔ be míaƒe Biblia me sidzedzea nade to ɖe edzi. Ðe nèdzrana ɖo ɖe kpekpe sia ŋu ɣesiaɣi hedzea agbagba ɖoa nya ŋu ale si nàte ŋuia?\nÐe miewɔ ɖoɖo ɖe ƒometadedeagu ŋu hewɔnɛ kwasiɖa sia kwasiɖa?\nLE ŊKEKE mamlɛ siawo me la, Yehowa ƒe habɔbɔa yi edzi le gbe tem ɖe ale si wòle vevie be Biblia nusɔsrɔ̃ ƒe ɖoɖo nanɔ ƒome ɖe sia ɖe sii la dzi geɖe wu. (2 Tim. 3:1) Le kpɔɖeŋu me, agbalẽvi si nye Na Dzidzɔ Nanɔ Wò Ƒomea Me, si wota le ƒe 1932 me le yevugbe me la yi nyaa gbɔ tẽe ale: “Ƒome ɖe sia ɖe nèdze Biblia nusɔsrɔ̃ wɔwɔ gɔme le aƒe me enumake.” May 15, 1956 ƒe Gbetakpɔxɔ hã de dzi ƒo na Kristotɔwo ƒe ƒomewo be “woanɔ Biblia nusɔsrɔ̃ wɔm le aƒe me edziedzi be wòaɖe vi na ƒomea.” Wobia le Gbetakpɔxɔa me be: “Ðe wò ƒomea ɖo fiẽ aɖe ɖi srɔ̃a Gbetakpɔxɔa ɖekae hafi yia kpekpea?”\nLe ƒe 2009 me la, habɔbɔa gate gbe ɖe ƒomenusɔsrɔ̃ wɔwɔ ƒe vevienyenye dzi esi wòtrɔ asi le míaƒe kwasiɖa domedome kpekpeawo ŋu. Tso ɣemaɣi la, míeva le Hame Ƒe Biblia Nusɔsrɔ̃ wɔm le ŋkeke si dzi míewɔa Teokrasi Subɔsubɔ Suku kple Subɔsubɔ Kpekpea. January 2011 Míaƒe Fiaɖuƒe Subɔsubɔdɔ gblɔ be: “Susu ɖeka aɖe si tae wowɔ tɔtrɔ sia ɖoe nye be woana mɔnukpɔkpɔ ƒomewo be woaɖo ɣetrɔ aɖe koŋ ɖi kwasiɖa sia kwasiɖa hena ƒometadedeagu ahato esia dzi atu woƒe gbɔgbɔmemenyenye ɖo.” Egblɔ kpee be: “Woazã ɣeyiɣi ma atsɔ awɔ Biblia nusɔsrɔ̃ le dziɖeɖi me eye nusɔsrɔ̃ la nasɔ ɖe ƒomea ƒe nuhiahiãwo nu.” *\nNu ka ta wòle vevie be míalé Ƒometadedeagu ɖoɖoa me ɖe asi eye míaganɔ edam ƒu o? Elabena enana ƒomea kple hamea siaa sẽa ŋu le gbɔgbɔ me. Míawɔ eƒe kpɔɖeŋu ale: Míate ŋu atsɔ hamea asɔ kple aƒe. (Mixlẽ Hebritɔwo 3:4-6.) * Nu evee nana ŋusẽ nɔa aƒe ŋu—ele be woatui ɖe gɔmeɖoanyi sesẽ dzi eye kpe siwo wotsɔ tui hã nasẽ. Ne aƒea ƒe gɔmeɖoanyi mesẽ o la, eteƒe madidi hafi wòagbã o. Gake aƒe si wotu ɖe gɔmeɖoanyi sesẽ dzi hã ate ŋu agbã bɔbɔe ne ŋusẽ mele kpe siwo wotsɔ tui ŋu o. Gɔmeɖoanyi sesẽtɔ kekeake dzie wotu Kristo hamea ɖo, si nye Kristo ƒe nufiafiawo. (Mixlẽ 1 Korintotɔwo 3:10-15.) * Eya ta míate ŋu atsɔ ƒomewo kple ame ɖekaɖeka siwo le hamea me la asɔ kple kpeawo. Ƒometadedeagu ɖoɖoa me léle ɖe asi ana ƒomewo kple ame ɖekaɖeka siwo le hamea me la dometɔ ɖe sia ɖe ƒe xɔse nasẽ goŋgoŋ. Eye ne ame ɖekaɖekawo kple ƒomewo ƒe xɔse sẽ la, ke hame bliboa asẽ ŋu le gbɔgbɔ me. Ðe miewɔ ɖoɖo ɖe ƒometadedeagu ŋu hewɔnɛ kwasiɖa sia kwasiɖa?\n^ mm. 59 Aɖaŋuɖoɖo aɖewo hã le January 2011 Míaƒe Fiaɖuƒe Subɔsubɔdɔa me ku ɖe nu siwo me míate ŋu adzro le ƒometadedeagu me ŋu.\n^ mm. 60 Ame siwo nye “dziƒoyɔyɔ gome kpɔlawo” koŋue Paulo le nya siawo gblɔm na. (Heb. 3:1) Gake gɔmeɖose siwo le eƒe aɖaŋuɖoɖoa me la ku ɖe Kristotɔwo katã ŋu.\n^ mm. 60 Wodzro mawunyakpukpui siawo me tsitotsito le July 15, 1999 ƒe Gbetakpɔxɔ me, axa 12-14, memama 15-20. Ðe manyo be miadzro nyati sia me ahade ŋugble tso ale si miawɔ eŋu dɔ le miaƒe Ƒometadedeagu me ŋu oa?\n15. Taɖodzinu ka tae woɖo Teokrasi Subɔsubɔ Suku si nɔ anyi tsã?\n15 Teokrasi Subɔsubɔ Suku. Nɔviŋutsu Carey Barber si nɔ subɔsubɔm le habɔbɔa ƒe dɔwɔƒegãa le Brooklyn la gblɔ be: “Le Dzoɖa, February 16, 1942 ƒe fiẽ me la, womia si nɔviŋutsu siwo katã nɔ subɔsubɔm le Brooklyn Betel la be woava ŋlɔ ŋkɔ ɖe suku aɖe me. Suku siae wova yɔ emegbe be Teokrasi Subɔsubɔ Suku.” Nɔviŋutsu sia, si va zu Dɔdzikpɔhaa me tɔ emegbe la gblɔ tso sukua ŋu be enye “nu ɖedzesi siwo Yehowa wɔ na eƒe amewo le egbeŋkekeawo me la dometɔ ɖeka.” Sukua kpe ɖe nɔviŋutsuwo ŋu wova bi ɖe edzi le gbeƒãɖeɖe kple nufiafia me ale gbegbe, eya ta le ƒe 1943 me la, woɖe agbalẽvi si ƒe tanyae nye Teokrasi Subɔsubɔ Ŋuti Nusɔsrɔ̃ (si le yevugbe me) ɖe go le Amerika, eye vivivi la, agbalẽvi sia va su hamewo si le xexea me godoo. Wogblɔ le June 1, 1943 ƒe Gbetakpɔxɔ me be ɖe wotrɔ asi le Teokrasi Subɔsubɔ Sukua ŋu koŋ be wòakpe ɖe Mawu ƒe amewo ŋu “woana hehe wo ɖokuiwo be woagabi ɖe edzi le ɖaseɖiɖi tso Fiaɖuƒea ŋu me.”—2 Tim. 2:15.\n16, 17. Nuƒoƒo ŋutetewo koe Teokrasi Subɔsubɔ Suku si nɔ anyi tsã kpe ɖe nɔviwo ŋu wotu ɖoa? Ðe eme.\n16 Le gɔmedzedzea me la, esesẽna na ame geɖe ŋutɔ be woaƒo nu le amehawo ŋkume. Nɔviŋutsu Clayton Woodworth, Jr., si fofo hã nɔ nɔviŋutsu siwo wolé de gaxɔ me madzemadzee kpe ɖe Nɔviŋutsu Rutherford ŋu le ƒe 1918 me dome la, gblɔ ale si wòse le eɖokui me esi wòwɔ dɔ le sukua me zi gbãtɔ le ƒe 1943 me. Egblɔ be: “Esi meva tɔ ɖe amehawo ŋgɔ la, nuƒoƒo zu dɔ nam. Ðeko wòwɔ abe nye aɖe di be yeage adze anyigba ene; nye ve me ƒu kplakplakpla eye nye gbe nɔ ƒoƒom tititi.” Gake nɔviŋutsu sia va zu dutoƒonuƒola bibi, eye wòxɔ dɔdeasi geɖe siwo bia be wòayi aɖaƒo nuƒo le teƒe vovovowo. Menye nuƒoƒo ŋutetewo koe suku sia kpe ɖe eŋu wòtu ɖo o. Ekpe ɖe eŋu wòsrɔ̃ ale si wòle vevie be wòabɔbɔ eɖokui ahaɖo ŋu ɖe Yehowa ŋu hã. Eya ŋutɔ gblɔ be: “Meva kpɔe be mehiã be nuƒolaa nahe susu ava eɖokui dzi o. Ke boŋ ne edzra ɖo nyuie heɖo ŋu ɖe Yehowa ŋu la, amewo akpɔ dzidzɔ ɖe eƒe nuƒoa ŋu eye woasrɔ̃ nu tso eme.”\n17 Woɖe gbeƒãe le takpekpe aɖe me be tso ƒe 1959 me la, nɔvinyɔnuwo hã ate ŋu aŋlɔ ŋkɔ ɖe sukua me azɔ. Nɔvinyɔnu Edna Bauer hã nɔ takpekpe ma me. Egblɔ be: “Meɖo ŋku edzi be nɔvinyɔnuwo katã gli kple dzidzɔ. Wokpɔ dzidzɔ be mɔnukpɔkpɔ nyui ma su yewo hã si.” Le ƒe siwo va yi me la, nɔviŋutsu kple nɔvinyɔnu geɖewo wɔ mɔnukpɔkpɔ nyui sia ŋu dɔ heŋlɔ ŋkɔ ɖe Teokrasi Subɔsubɔ Sukua me be Yehowa nafia nu yewo. Egbea, míegakpɔtɔ le hehe ma xɔm le míaƒe kwasiƒaa dome kpekpea me.—Mixlẽ Yesaya 54:13.\n18, 19. (a) Afia kae míexɔa mɔfiame nyuiwo le egbea tso subɔsubɔdɔa ŋu? (b) Nu ka tae míedzia ha le míaƒe kpekpeawo me? (Kpɔ aɖaka si nye “Nyateƒea Ƒe Hawo Dzidzi.”)\n18 Subɔsubɔ Kpekpe. Tso ƒe 1919 me ke la, wowɔa kpekpe siwo akpe ɖe nɔviwo ŋu be woawɔ gbeadzisubɔsubɔdɔa le ɖoɖo nu. Ɣemaɣi la, ame siwo kpɔa gome le agbalẽmamadɔa me koe dea kpekpe sia, ke menye hame bliboa o. Tso ƒe 1923 ƒe gɔmedzedze lɔƒo la, wowɔa Subɔsubɔ Kpekpea zi ɖeka ɣleti sia ɣleti, eye wodea dzi ƒo na hamea me tɔwo katã be woade. Le ƒe 1928 me la, wode dzi ƒo na hameawo be woanɔ Subɔsubɔ Kpekpea wɔm kwasiɖa sia kwasiɖa, eye le ƒe 1935 me la, woto Gbetakpɔxɔ dzi de dzi ƒo na hamewo katã be woanɔ agbalẽvi si woyɔna be Mɔfiala (si le yevugbe me) la zãm atsɔ anɔ Subɔsubɔ Kpekpea wɔm. Eteƒe medidi o, hame ɖe sia ɖe wɔ ɖe mɔfiame ma dzi. Wova yɔ Mɔfiala gbalẽvia emegbe be Nyatakakanala (ele yevugbe me), eye wogava yɔe emegbe be Míaƒe Fiaɖuƒe Subɔsubɔdɔ.\n19 Egbea, míexɔa mɔfiame nyuiwo tso gbeƒãɖeɖedɔa wɔwɔ ŋu le kwasiɖaa dome kpekpea me. (Mat. 10:5-13) Ne wò hã èle ame siwo dze axɔ kpekpea ƒe nusrɔ̃gbalẽa dome la, ɖe nèsrɔ̃nɛ hewɔna ɖe mɔfiame siwo wonana le eme dzi le wò subɔsubɔdɔa mea?\nKpekpe Vevitɔ Kekeake Si Míewɔna Le Ƒea Me\nTso ƒe alafa gbãtɔ me ke la, Kristotɔwo kpena ƒe sia ƒe wɔa Kristo ƒe ku ƒe Ŋkuɖodzia (Kpɔ memama 20)\n20-22. (a) Nu ka tae míeɖoa ŋku Yesu ƒe kua dzi? (b) Vi kae Ŋkuɖodzia dede ƒe sia ƒe ɖena na wò?\n20 Yesu gblɔ na eyomedzelawo be woanɔ ŋku ɖom yeƒe kua dzi va se ɖe esime yeava. Abe ale si wònɔ le Ŋutitotoŋkekenyuia gome ene la, ƒe sia ƒee wowɔa Kristo ƒe ku ƒe Ŋkuɖodzia. (1 Kor. 11:23-26) Ame miliɔn geɖewo dea kpekpe sia ƒe sia ƒe. Wɔna sia ɖoa ŋku mɔnukpɔkpɔ gã si su amesiaminawo si be woanye Fiaɖuƒea ƒe hadomenyilawo la dzi na wo. (Rom. 8:17) Alẽ bubuawo hã toa gomekpɔkpɔ le eme dzi ɖenɛ fiana be yewodea bubu deto Mawu Fiaɖuƒea ƒe Fia ŋu hewɔa nuteƒe nɛ.—Yoh. 10:16.\n21 Tso gɔmedzedzea me ke la, Nɔviŋutsu Russell kple eƒe zɔhɛwo kpɔe be ele vevie be yewoawɔ ɖoɖo akpɔ gome le Aƒetɔ ƒe Fiẽnuɖuɖua me, eye wonya hã be ele be yewoawɔe zi ɖeka ko le ƒea me. Wogblɔ le April 1880 ƒe Gbetakpɔxɔ me be: “Ƒe geɖewoe nye esia la, mí nɔvi siwo le Pittsburgh . . . míekpɔa gome le Ŋutitotoŋkekenyuia [alo Ŋkuɖodzia] me ƒe sia ƒe eye míeɖua kpɔɖeŋunuawo, siwo le tsitre ɖi na mía Aƒetɔ ƒe ŋutilã kple ʋu.” Eteƒe medidi o, wowɔ ɖoɖo be woanɔ takpekpewo wɔm le Ŋkuɖodzia dzi ale be nɔvi geɖewo nakpɔ gome le eme. Ƒe 1889 mee wowɔ nuŋlɔɖi tso wɔna sia tɔgbi ŋu zi gbãtɔ, esime ame 225 de, eye ame 22 xɔ nyɔnyrɔ.\n22 Egbea, míegawɔa Ŋkuɖodzia le takpekpe me abe ale si wowɔnɛ tsã ene o, gake míekpea amewo katã le míaƒe nutoa me be woava kpɔ gome le eme kpli mí le míaƒe Fiaɖuƒe Akpata alo teƒe siwo míehaya me. Le ƒe 2013 me la, ame miliɔn 19 kple edzivɔe de Yesu ƒe ku ƒe Ŋkuɖodzia. Mɔnukpɔkpɔ gã ka gbegbee nye esi wònye na mí be míade Ŋkuɖodzia eye míade dzi ƒo na ame bubuwo hã be woava wɔ ɖeka kpli mí le wɔna vevi sia me! Ðee nètsɔa dzonɔameme kpea ame geɖewo ale si nu nàte ŋui ƒe sia ƒe be woade Ŋkuɖodzia?\nNu Si Wò Nɔnɔme Ðe Kpekpeawo Ŋu Ðena Fia\n23. Aleke nèsena le ɖokuiwò me tso mɔfiame si nye be míanɔ kpekpem ɖekae ŋu?\n23 Yehowa subɔla wɔnuteƒewo mebua mɔfiame si wona mí be míanɔ kpekpem ɖekae la be enye agba o. (Heb. 10:24, 25; 1 Yoh. 5:3) Le kpɔɖeŋu me, enyea dzidzɔ na Fia David be wòayi Yehowa ƒeme aɖade ta agu. (Ps. 27:4) Nu si koŋ doa dzidzɔ nɛ ye nye be woa kple ame bubu siwo hã lɔ̃ Yehowa ye kpena le afi ma. (Ps. 35:18) Bu Yesu ƒe kpɔɖeŋua hã ŋu kpɔ. Esi wònye ɖevi kura gɔ̃ hã la, edina vevie be yeanɔ ye Fofo ƒeme, afi si wodea ta agu nɛ le.—Luka 2:41-49.\nDidi vevi si anɔ mía dometɔ ɖe sia ɖe me ɖe kpekpeawo dede ŋu aɖe ale si gbegbe Mawu Fiaɖuƒea le vevie na míi fia\n24. Mɔnukpɔkpɔ kawoe sua mía si ne míede kpekpeawo?\n24 Míetoa kpekpeawo dede dzi ɖenɛ fiana be míelɔ̃ Yehowa hedi vevie be míatu mía nɔvi xɔsetɔwo ɖo. Míetoa edzi ɖenɛ fiana hã be míedi be míasrɔ̃ ale si míanɔ agbe abe Mawu Fiaɖuƒea teviwo ene, elabena míaƒe kpekpewo kple takpekpewo koŋ dzie wotona fiaa nu siawo mí. Tsɔ kpe ɖe eŋu la, míaƒe kpekpeawo kpena ɖe mía ŋu míesrɔ̃a ale si míabi ɖe amewo wɔwɔ woanye míaƒe Fia Yesu Kristo ƒe nusrɔ̃lawo ahana hehe woe la me. Wodoa ŋusẽ mí hã be míayi edzi ado vevie nu le dɔ sia si nye Mawu Fiaɖuƒea ƒe dɔ vevitɔ kekeake egbea la wɔwɔ me. (Mixlẽ Mateo 28:19, 20.) Ðikeke mele eme o be, didi vevi si anɔ mía dometɔ ɖe sia ɖe me ɖe kpekpeawo dede ŋu aɖe ale si gbegbe Mawu Fiaɖuƒea le vevie na míi fia. Neva eme be míayi edzi ade asixɔxɔ míaƒe kpekpeawo ŋu ɣesiaɣi!\n^ mm. 2 Tsɔ kpe ɖe hamea ƒe kpekpe siwo míedena kwasiɖa sia kwasiɖa ŋu la, wode dzi ƒo na ƒomewo kple ame ɖekaɖekawo be woaɖo ɣeyiɣi aɖe koŋ ɖi atsɔ anɔ ɖokuisinusɔsrɔ̃ alo ƒometadedeagu wɔm.\n^ mm. 9 Kaka ƒe 2013 naɖo la, nuƒogbalẽ siwo wu 180 sɔŋ ye li.\nNu ka tae míeƒoa ƒu ɖekae?\nAleke nèsena le ɖokuiwò me tso míaƒe kpekpe vovovoawo ŋu?\nNu kae ale si nèwɔa nu ɖe kpekpeawo ŋu aɖe fia le ŋuwò? Ðe eme.\nTAKPEKPE SIWO MAWU ƑE AMEWO WƆNA ƑE SIA ƑE LA NANA WOWƆA ÐEKA\nLE BLEMA la, Yehowa bia tso Israel ŋutsuwo katã si be woanɔ takpekpe yim le Yerusalem zi etɔ̃ ƒe sia ƒe. (2 Mose 23:14-17; 3 Mose 23:34-36) Yosef, si gbɔ Yesu nɔ tsi la kplɔa ƒome bliboa yia Yerusalem hena wɔna vevi siawo. Ðikeke mele eme o be Israel ŋutsu bubuwo hã kplɔa woƒe ƒomewo yina. Egbea hã, Mawu ƒe amewo dea takpekpe zi etɔ̃ ƒe sia ƒe. Takpekpe siawo dometɔ aɖewo ɖe dzesi ŋutɔ le Mawu ƒe habɔbɔa ƒe akpa si le anyigba dzi la ƒe ŋutinya me le ŋkeke mamlɛ siawo me. Mina míadzro takpekpe siawo dometɔ aɖewo kple nu si tae woɖe dzesi ɖo la me.\nƑe 1919: Cedar Point, Ohio, U.S.A.\nEyae nye takpekpe gã gbãtɔ si wowɔ le Xexemeʋa Gbãtɔ megbe.\nWogbugbɔ de dzo gbeƒãɖeɖedɔa me.\nWoɖe gbeƒãe be woadze Nunyonameɣi magazinea (si nye Nyɔ! fifia) tata gɔme.\nƑe 1922: Cedar Point, Ohio\nWogade dzo yeye gbeƒãɖeɖedɔa me le nuƒo si ƒe tanyae nye “Fiaɖuƒe La” me. Nuƒo sia mee nya ʋãme siawo ɖi le be: “Miɖe gbeƒã, miɖe gbeƒã, miɖe gbeƒã Fia la kple eƒe Fiaɖuƒea”!\nƑe 1931: Columbus, Ohio\nMíetsɔ ŋkɔ si nye Yehowa Ðasefowo.\nƑe 1935: Washington, D.C.\nMíeva se egɔme zi gbãtɔ be “ameha gã” si ƒe nya wogblɔ le Nyaɖeɖefia 7:9 la nye ame siwo anɔ agbe tegbee le anyigba dzi.\nƑe 1942: Xexeme Yeye Teokrasi Takpekpe, si wowɔ le dugã 85 me le xexea me godoo\nWoɖe nyagblɔɖi si le Nyaɖeɖefia ta 17 la me tsitotsito le nuƒo si ƒe tanyae nye “Ŋutifafa—Ate Ŋu Anɔ Anyi Eteƒe Nadidia?” me, eye wogblɔ be le Xexemeʋa Evelia megbe la, mɔnukpɔkpɔ aʋu ɖi be woagaƒo Mawu Fiaɖuƒea tevi geɖewo nu ƒu.\nƑe 1950: Teokrasi Ƒe Dzidziɖedzi Takpekpe\nWoɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe la ɖe go le Eŋlisigbe me.\nƑe 1958: Mawu Ƒe Lɔlɔ̃nu Dukɔwo Dome Takpekpe\nEyae nye dukɔwo dome takpekpe gãtɔ kekeake si wowɔ le dugã ɖeka me; ame 250,000 kple edzivɔ, siwo tso dukɔ 123 me, ye de takpekpe sia le New York.\nƑe 1961: Tadeagula Wɔɖekawo Ƒe Takpekpe\nWoɖe Eŋlisigbe me Ŋɔŋlɔ Kɔkɔeawo—Xexe Yeye Gɔmeɖeɖe Biblia bliboa ɖe go wònye agbalẽ ɖeka.\nƑe 1992: “Kekeliviwo” Ƒe Nutome Gã Takpekpe\nEyae nye dukɔwo dome takpekpe gbãtɔ si Yehowa Ðasefowo wɔ le dukɔ siwo nɔ Soviet Union me tsã la dometɔ ɖeka me, le St. Petersburg, Russia.\nƑe 1993: “Mawu ƒe Nufiafia” Takpekpe si wowɔ le Kyiv, Ukraine\nEyae nye takpekpe si me ame gbogbotɔ kekeake xɔ nyɔnyrɔ le kpɔ; Kristotɔ subɔla 7,402 sɔŋ ye xɔ nyɔnyrɔ le takpekpe ɖeka ma me.\nƑe 2011: “Mawu Fiaɖuƒea Neva!” Nutome Gã Takpekpe\nWona numekɔkɔ yeye mí tso legba si ŋu woƒo nu tsoe le Daniel ta 2 la ŋu. Míeva se egɔme azɔ be legbaa ƒe afɔ si nye gayibɔ kple tsu tsaka la le tsitre ɖi na Anglo-Amerika Xexemeŋusẽa, eye be Xexemeŋusẽ siae agakpɔtɔ anɔ dzi ɖum va se ɖe esime Mawu Fiaɖuƒea nava gbã kpɔɖeŋulegba bliboa.\nƑe 2014: “Yi Edzi Nànɔ Mawu Fiaɖuƒea Dim Gbã!” Takpekpe\nEsiae nye ƒe 100 tso esime woɖo Kristo Fiae le dziƒo.\n“NYATEƑEA ƑE HAWO DZIDZI”\nENYEA dzidzɔ na Yehowa ƒe amewo be yewoato hadzidzi tso eŋu kple hadzidzi nɛ dzi aɖe ale si yewolɔ̃e afia. Le kpɔɖeŋu me, esi Yehowa ɖe Israel viwo tso Egiptetɔwo si me le ƒudzĩa me la, wodzi dzidzɔha ʋãme aɖe tsɔ ɖe woƒe ŋudzedzekpɔkpɔ kple akpedada fia. (2 Mose 15:1-21) Emegbe hadzidzi va zu tadedeagu na Yehowa le gbedoxɔa me ƒe akpa vevi aɖe. (1 Kron. 23:4, 5; 25:7) Le ƒe alafa gbãtɔ me la, Yesu kple eƒe nusrɔ̃lawo dzi kafukafuhawo tsɔ ɖe woƒe seselelãmewo gblɔ na Yehowa.—Mat. 26:30; Ef. 5:19.\nNenema kee tso esime Nɔviŋutsu Russell kple eƒe zɔhɛwo te keke ɖe nyateƒea ŋu va se ɖe fifia la, míezã hadzigbalẽ vovovowo le míaƒe tadedeagu na Yehowa me. February 15, 1896 ƒe Gbetakpɔxɔ ɖe akpa vevi si hadzidzi wɔna le míaƒe tadedeagu me ale: “Nyateƒea ƒe hawo dzidzi nye mɔ nyui aɖe si dzi Mawu ƒe amewo tona nana nyateƒea gena ɖe woƒe dzi kple susu me.”\nKpɔ ale si nɔvi siwo le dukɔ vovovowo me le woƒe ƒometadedeagua wɔm, be nàsrɔ̃ nu tso woƒe kpɔɖeŋu me.


1 Mose 8 - Holy Bible [Ewe Bible 1913] - (1Mo 8)\nEye Mawu ɖo ŋku Noa kple gbemelã kple aƒemelã, siwo katã le egbɔ le aɖakaʋua me la dzi, eye Mawu na ya ƒo ɖe anyigba dzi, ale bena tsia de asi miemie me.\nEye anyigbatu me tsiwo nu tso, eye dziƒo nu tu; ale wɔ tsi la ke.\nEye tsia le miemiem le anyigba la dzi ʋeʋeʋe. Edze miemie gɔme le ŋkeke alafa ɖeka kple blaatɔ̃ megbe.\nLe ɣleti adrelia ƒe ŋkeke wuiadrelia dzi aɖakaʋu la va xa ɖe Ararat-towo dometɔ ɖeka ta me.\nLe ŋkeke blane megbe la Noa ʋu aɖakaʋua ƒe fesre, si wòwɔ la.\nEye wòʋu nu le akpaviãa ɖe nu ɖo ɖa, eye wòle dzodzom tso afi yi afi, vaseɖe esime tsia mie le anyigba dzi vo.\nTete wòʋu nu le ahɔnea ɖe nu ɖo ɖa, ne yeakpɔ bena, tsia mie vo le anyigba blibo la katã dzi hã?\nEmegbe wòlala ŋkeke adre, eye wòʋu nu le ahɔnea nu le aɖakaʋu la me.\nEye ahɔne la va egbɔ le fiẽ me, eye kpɔ ɖa, amitiɖɔmee le enu. Azɔ Noa dze sii bena, tsia mie le anyigba dzi.\nEye wògalala ŋkeke adre bubu, eye wògaʋu nu le ahɔnea nu, ke megado va egbɔ o.\nLe ƒe alafa ade kple ɖeka me le ɣleti gbãtɔ ƒe ŋkeke gbãtɔ dzi tsia mie le anyigba dzi. Eye Noa fo aɖakaʋu la tame ɖa, eye wotsa ŋku, eye kpɔ ɖa, anyigba dzi ƒu.\nLe ɣleti evelia ƒe ŋkeke blave vɔ adrelia dzi anyigba dzi ƒu keŋkeŋ.\nEye Mawu ƒo nu kple Noa gblɔ bena:\nDo go le aɖakaʋu la me, wò ŋutɔ kple srɔ̃wo kple viwòŋutsuwo hekpe ɖe viwòŋutsuawo srɔ̃wo ŋuti!\nLã vovovo, siwo katã le gbɔwò; xe dzodzoewo kple aƒemelãwo kpakple nu tata, siwo katã tana le anyigba dzi la, nado go kpakpli wò, ne woaʋã wo ɖokui le anyigba dzi, eye wòadzi asɔ gbɔ le anyigba dzi!\nTete Noa do go, eye viaŋutsuwo kple srɔ̃a kpakple viaŋutsuawo srɔ̃wo hã kpe ɖe eŋuti.\nLãwo katã, nu tata wo katã kple xe dzodzoewo katã kpakple nusi wo katã zɔna le anyigba dzi la, wodo go le aɖakaʋu la me hamehame.\nTete Noa ɖi vɔsamlekpui, eye wòtsɔ lã matsrimatsriwo kple xe matsrimatsriwo ƒe ɖewo na Yehowa hemè wo le vɔsamlekpui la dzi.\nKe esi Yehowa se ʋeʋẽ lililia la, egblɔ le eƒe dzi me bena: Nyemagaƒo fi ade anyigba akpɔ le amegbetɔ ta o. Elabena ame ƒe dzimesusu enye vɔ̃ tso ɖevime ke, eye nyemagatsrɔ̃ nu gbagbewo katã, abe alesi mewo ene o.\nTso esia dzi, ŋkeke alesi anyigba li la, nuƒaƒã kple nuŋeŋe, viwo kple fifia, dzomeŋɔli kple pepi, ŋkeke kple zã nu matsi o.


GBE BUBU Amharic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Greek Hiligaynon Hungarian Igbo Indonesian Italian Korean Lithuanian Malagasy Myanmar Persian Polish Portuguese Quechua (Bolivia) Romanian Sepedi Setswana Silozi Slovak Slovenian Sranantongo Tsonga Turkish Ukrainian\nELIYA di vevie be yeaɖe ye ɖokui ɖe aga ahado gbe ɖa na ye Fofo si le dziƒo. Gake ɖeko ameha siwo ƒo xlãe la kpɔ eteƒe nyagblɔɖila vavã sia na dzo ge tso dziƒoe nye ema, eye ɖikeke mele eme o be wo dometɔ geɖewo di be wòakpɔ ŋudzedze ɖe yewo ŋu. Hafi Eliya nalia Karmel To kɔkɔ si dzi ya ƒona le sesĩe aɖado gbe ɖa na Yehowa Mawu la, dɔ sesẽ aɖe dze ŋgɔe. Enɔ nɛ be wòaɖaƒo nu kple Fia Axab.\nAme eve siawo to vovo ale gbegbe. Axab, si tsɔ fiawu dzeani aɖe ɖo atsyɔ̃ na eɖokui kpeɖii la, nye ŋuklẽla kple xɔsegbela dzimanɔameƒotɔ. Eliya, si do nyagblɔɖilawo ƒe awu, si nye awu tsɛ si womeɖo atsyɔ̃ na o, si anɔ eme be wotsɔ lãgbalẽ, alo kposɔfu loo alo gbɔ̃fu lɔ̃lɔ̃e, wɔ. Enye dzinɔameƒotɔ, fɔmaɖila, kple xɔsetɔ gã aɖe. Nu si dzɔ le ŋkeke ma si yina enu wu ge dzi la ɖe vovototo gã si le ame eve siawo dome la fia. *\nŊkeke vɔ̃ɖi aɖe ŋutɔe wònye na Axab kple Baal subɔla bubuawo. Woʋu go subɔsubɔ si Axab kple srɔ̃a Fianyɔnu Izebel do ɖe ŋgɔ le Israel to ewo fiaɖuƒea me la be enye alakpasubɔsubɔ. Woɖee fia be Baal nye alakpamawu. Mawu ma si me agbe mele o la do kpo dzo hã teti dodo atsɔ atɔ na eƒe nyagblɔɖila siwo nɔ koko ƒom, nɔ kpo tim henɔ wo ɖokuiwo sim kple lãnuwo ŋkubiãtɔe la. Baal mete ŋu kpɔ nyagblɔɖila 450 mawo ta tso ku si wodzena la me o. Alakpamawu ma gado kpo nu le nu bubu aɖe hã me, eye eteƒe madidi o woaɖe eƒe kpododonu sia ɖe go keŋkeŋ. Baal ƒe nyagblɔɖilawo nɔ koko ƒom na woƒe mawua hena ƒe etɔ̃ kple edzivɔwo be wòana kuɖiɖi si nɔ fu wɔm woƒe anyigbaa la nu natso, gake Baal mete ŋui o. Eteƒe madidi o, Yehowa ŋutɔ atsi kuɖiɖia nu atsɔ aɖee afia be yee nye Mawu vavã la.—1 Fiawo 16:30–17:1; 18:1-40.\nGake ɣekaɣie Yehowa awɔ esia? Alekee Eliya awɔ nu va se ɖe ɣemaɣi? Eye nu kae míate ŋu asrɔ̃ tso ŋutsu xɔsetɔ sia gbɔ? Na míakpɔe ɖa, esime míele nuŋlɔɖi si le 1 Fiawo 18:41-46 me dzrom.\nEdoa Gbe Ða Vevie\nEliya te ɖe Axab ŋu hegblɔ nɛ be: “Yi nàɖu nu, eye nàno nu, elabena mese tsidzadza ƒe nuwɔwɔ.” (Kpukpui 41) Ðe fia vɔ̃ɖi sia srɔ̃ nane tso nu siwo dzɔ le ŋkekea me la mea? Nuŋlɔɖia megblɔ nya aɖeke tso esia ŋu o, gake edze ƒãa be fia la meɖe dzimetɔtrɔ ƒe nɔnɔme aɖeke fia o, eye mebia tso nyagblɔɖilaa si hã be wòakpe ɖe ye ŋu yeate ɖe Yehowa ŋu ahabia tsɔtsɔke o. Ðeko wòyi “be yeaɖu, eye yeano nu.” (Kpukpui 42) Nu kae Eliya ya wɔ?\n‘Ke Eliya yi Karmel To la tame, eye wònɔ klotinu ɖe anyigba hetsɔ mo de ata me.’ Esime Axab yi eƒe ƒodo gbɔ kpɔ ge la, Eliya ya zã mɔnukpɔkpɔ ma yi gbe do ge ɖa na Fofoa. De dzesi ɖokuibɔbɔ ƒe nɔnɔme si me Eliya nɔ—edze klo ɖe anyigba hebɔbɔ ta ale gbegbe be eƒe mo de eƒe klowo tɔ ge kloe. Nu ka wɔm Eliya nɔ? Míasusu naneke agblɔ o. Biblia gblɔ na mí le Yakobo 5:18 be Eliya do gbe ɖa be kuɖiɖia nu natso. Ðikeke mele eme o be gbe mae wònɔ dodom ɖa le Kamel To la dzi.\nYehowa gblɔ do ŋgɔ be: “Mana tsi nadza ɖe anyigba dzi.” (1 Fiawo 18:1) Eya ta Eliya do gbe ɖa be ye Fofo ƒe lɔlɔ̃nu nava eme abe ale si ko, le ƒe akpe ɖeka megbe la, Yesu hã va fia eyomedzelawo be woawɔe ene.—Mateo 6:9, 10.\nEliya ƒe kpɔɖeŋua fia nu geɖe mí tso gbedodoɖa ŋu. Nu si nɔ vevie na Eliya wue nye be ye Fofo ƒe lɔlɔ̃nu nava eme. Ne míele gbe dom ɖa la, anyo be míaɖo ŋku edzi be: “Nu sia nu si míabia wòawɔ ɖeka kple [Mawu ƒe] lɔlɔ̃nu la, aɖo to mí.” (1 Yohanes 5:14) Eya ta eme kɔ ƒãa be ehiã be míanya nu si nye Mawu ƒe lɔlɔ̃nu hafi ado gbe ɖa nɛ wòadze eŋu—esiae nye susu vevi si tae wòle be míanɔ Biblia srɔ̃m gbe sia gbe ɖo. Esi wònye kuɖiɖia le fu wɔm dukɔa me tɔwo katã ta la, Eliya hã adi kokoko be enu natso. Anɔ eme be eƒe dzi yɔ fũu kple akpedada le nukunu si teƒe wòkpɔ Yehowa wɔ gbe ma gbe la ta. Nenema kee wòle be míaƒe gbedodoɖawo naɖe dzitsitsi ɖe ame bubuwo ƒe nyonyo ŋu kple akpedada ƒe nɔnɔme afia.—2 Korintotɔwo 1:11; Filipitɔwo 4:6.\nKakaɖedzi Kple Mɔkpɔkpɔ Nɔ Esi\nKakaɖedzi nɔ Eliya si be Yehowa atsi kuɖiɖia nu, gake menya ɣeyiɣi si tututu esia ava eme o. Ke nu kae nyagblɔɖilaa wɔ le ɣeyiɣi siwo me wònɔ lalam? Se nya si kpukpui 43 lia gblɔ ɖa: “Eye wògblɔ na eƒe ɖekakpui bena: Lia to la, eye nàkpɔ ƒu gome ɖa! Eye wòyi ɖakpɔe ɖa hegblɔ bena: Naneke meli o. Eɖo ŋu bena: Yi zi gbɔ zi adre.” Nufiame eve ya teti le kpɔɖeŋu si Eliya ɖo la me na mí. Gbã la, de dzesi kakaɖedzi si nɔ nyagblɔɖilaa si. Emegbe kpɔ ale si mɔkpɔkpɔ hã nɔ esi la ɖa.\nEliya di vevie be yeakpɔ dzesi siwo aɖee afia be Yehowa le eƒe nyaa dzi wɔ ge, eya ta edɔ eƒe subɔvi ɖo ɖe toa ƒe teƒe kɔkɔ aɖe be wòaɖalé ŋku ɖe ƒu gome be akpɔ tsiɖoɖo ƒe dzesi aɖe le dziŋgɔlia hã. Subɔvia trɔ gbɔ kple nya madedziƒoname sia be: “Naneke meli o.” Ƒua gome kɔ, eye alilikpo dodo aɖeke mele dziŋgɔlia o. Ède dzesi nane si wɔ nuku na wòa? Ðo ŋku edzi be ɖeko Eliya gblɔ na Fia Axab be, “mese tsidzadza ƒe nuwɔwɔ,” teti koe nye ema. Aleke wɔ nyagblɔɖilaa gblɔ nya ma, evɔ alilikpo dodo aɖeke menɔ dziŋgɔlia o?\nŊugbe si Yehowa do la nɔ nyanya na Eliya. Esi wònye Yehowa ƒe nyagblɔɖila kple eteƒenɔla ta la, eka ɖe edzi be yeƒe Mawu la ana eƒe nya nava eme. Kakaɖedzi nɔ Eliya si ale gbegbe be ɖeko wòwɔ nɛ abe ɖe wònɔ tsidzadza ƒe nuwɔwɔ sem xoxo ene. Esia ɖo ŋku nya si Biblia gblɔ tso Mose ŋu dzi na mí, be: “Eyi edzi nɔ te sesĩe, abe ɖe wònɔ Ame si womekpɔna o la kpɔm ene.” Ðe wò hã nèbua Mawu be enye ame ŋutɔŋutɔ nenema? Ena kpeɖodzi geɖe siwo akpe ɖe mía ŋu míaka ɖe eyama kple eƒe ŋugbedodowo dzi la mí.—Hebritɔwo 11:1, 27.\nAzɔ hã, de dzesi mɔkpɔkpɔ si gbegbe nɔ Eliya si. Edɔ eƒe subɔvia ɖa, menye zi ɖeka alo zi eve o, ke boŋ zi adre sɔŋ! Míate ŋu akpɔ ale si yiyi kple gbɔgbɔ ma ate ɖeɖi subɔvia ŋui la ɖaa le susu me, gake Eliya ya kpɔtɔ nɔ mɔ kpɔm na dzesi aɖe kokoko, eye mena ta o. Mlɔeba esi subɔvia yi zi adrelia la, eva ka nya ta be: “Kpɔ ɖa, alilikpovi aɖe le abe ame ƒe asi ene, tso ƒu gome gbɔna.” (Kpukpui 44) Ðe nàte ŋu akpɔ ale si subɔvia alé eƒe abɔ ɖeka do ɖa atsɔ eƒe asiƒome anɔ sɔsɔm kple alilikpo sue si gbɔna tso Ƒu Gã la gome la le susu mea? * Anɔ eme be subɔvia mebu alilikpo si wòkpɔ la ɖe ɖeke me o. Gake Eliya ya mebui nu tsɛe o. Eya ta edɔ dɔ kpata aɖe eƒe subɔvia be: “Yi ɖagblɔ na Axab bena: Tsi lãwo ɖe tasiaɖam ŋu, eye nàdzo, ne tsi megasika wò ɖi o.”\nLe esia hã me la, Eliya gaɖo kpɔɖeŋu nyui aɖe na mí. Míawo hã míele agbe le ɣeyiɣi si me eteƒe madidi o Mawu aɖe afɔ bene eƒe tameɖoɖo si wòɖe gblɔ la nava eme. Eliya kpɔ mɔ na kuɖiɖi ƒe nuwuwu; Mawu subɔla siwo li egbea hã le mɔ kpɔm na xexemenuɖoanyi sia ƒe nuwuwu. (1 Yohanes 2:17) Va se ɖe esime Yehowa Mawu naɖe afɔ la, ele be míayi edzi anɔ mɔ kpɔm abe ale si Eliya wɔe ene. Mawu ŋutɔ ƒe Vi, Yesu, xlɔ̃ nu eyomedzelawo be: “Minɔ ŋudzɔ, elabena mienya ŋkeke si dzi miaƒe Aƒetɔ la ava o.” (Mateo 24:42) Ðe Yesu ƒe nya sia fia be eyomedzelawo manya naneke kura tso ɣeyiɣi si me nuwuwua ava la ŋu oa? Ao, elabena egblɔ nya gbogbo aɖewo tso ale si xexea me anɔ ne nuwuwua le aƒe tum la ŋu. Mía dometɔ ɖe sia ɖe ate ŋu asrɔ̃ nu tso “nuɖoanyi sia ƒe nuwuɣi la” ƒe dzesi si ŋu wòƒo nu tso tsitotsito la ŋu.—Mateo 24:3-7. *\nDzesi ma ƒe akpa ɖe sia ɖe na kpeɖodzi sẽŋu si ŋu kakaɖedzi le. Ðe kakaɖedzi le kpeɖodzi mawo ŋu ale gbegbe be woaʋã mí míawɔ nu kpata? Alilikpo sue si dze le ƒu gome koe na Eliya ka ɖe edzi be ɣeyiɣi de na Yehowa be wòaɖe afɔ. Ðe nyagblɔɖila wɔnuteƒe la ƒe mɔkpɔkpɔa zu dzodzroa?\nYehowa He Gbɔdzɔe Kple Yayrawo Vae\nNuŋlɔɖia yi edzi be: “Eye wòva me bena, alilikpo xe dziƒo enumake tsiɖitsiɖi, ya le ƒoƒom, eye tsi gã aɖe dza. Tete Axab ɖo tasiaɖam heyi Yezreel.” (Kpukpui 45) Ðeko nuwo dzɔ kplɔ wo nɔewo ɖo kpatakpata. Esime Eliya ƒe subɔvia nɔ nyagblɔɖilaa ƒe gbedeasia gblɔm na Axab la, alilikpo sue ma keke ɖe enu hexɔ dziŋgɔlia katã, si na yamenutoa me xe litii. Ya sesẽ aɖe ƒo. Tsi gã aɖe dza ɖe Israel nyigba la dzi mlɔeba, si na ƒe etɔ̃ kple afã ƒe kuɖiɖia nu tso. * Anyigba si ƒu kplakplakpla la no tsia ƒiaƒiaƒia. Esi tsia va nɔ dzadzam sesĩe la, Kison tɔʋu la yɔ gbagba, si ɖikeke mele eme o be eklɔ Baal ƒe nyagblɔɖila siwo wowu la ƒe ʋuawo ɖa. Esia nye mɔnukpɔkpɔ na Israel vi siwo tra mɔ la hã be woakɔ wo ɖokuiwo ŋu tso Baal subɔsubɔ ƒe ɖiƒoƒo si me woƒo wo ɖokuiwo ɖo la me le anyigba la dzi.\nKakaɖedzitɔe la, Eliya kpɔ mɔ be woawɔe nenema! Ðe Axab hã atrɔ dzi me ahakɔ eɖokui ŋu tso Baal subɔsubɔ ƒe ɖiƒoƒoa mea? Nu siwo dzɔ le ŋkekea me la ɖe susu siwo tae wòle be wòawɔ tɔtrɔ ma la fia. Gake míate ŋu anya tame si bum Axab nɔ le gaƒoƒo ma me o. Ðeko nuŋlɔɖia gblɔ na mí be fia la ‘ɖo tasiaɖam heyina Yezreel.’ Ðe wòsrɔ̃ nane tso nu siwo dzɔ mea? Ðe wòɖoe be yeawɔ tɔtrɔa? Nu siwo va dzɔ kplɔe ɖo ɖee fia be menɔ nenema o. Gake Axab kple Eliya siaa gawɔ nu bubuwo hafi ŋkekea wu enu.\nYehowa ƒe nyagblɔɖilaa hã dze mɔ si tututu Axab to la dzi. Mɔ legbe aɖe, si wòazɔ to tsidzadza kple viviti si te dodo me lae nye ema le eŋgɔ. Gake nu wɔnuku aɖe dzɔ.\n‘Yehowa ƒe asi va Eliya dzi, eye wòbla ali dzi heƒu du dze Axab ŋgɔ va se ɖe Yezreel.’ (Kpukpui 46) “Yehowa ƒe asi” nɔ dɔ wɔm ɖe Eliya dzi le nukumɔ aɖe nu vavã. Yezreel gbɔ didi abe kilometa 30 ene, eye menye sɔhɛ hãe Eliya nye o. * Wò ŋutɔ kpɔe ɖa le susu me ko be nyagblɔɖilaa lé eƒe awu ʋlayaa ƒe agɔmegbɔ hetsɔ sa ɖe eƒe ali dzi ale be eƒe afɔwo navo ɖe dusisi ŋu, eye wòde afɔ du me to mɔ ma si ƒo ba la dzi—enɔ du sim sesĩe ale gbegbe be wòte ŋu va tu fia ƒe tasiaɖam la, to eŋu hegblẽe ɖe megbe ʋĩ!\nYayra ka gbegbee nye esi wònye na Eliya! Nudzɔdzɔ dodzidzɔname aɖe ŋutɔe wònye nɛ be wòase le eɖokui me be ŋusẽ, dzo yeye, kple ŋutete tɔxɛ ɖo ye me, ɖewohĩ wu ale si wònɔ nɛ le eƒe sɔhɛ me gɔ̃ hã. Esia aɖo ŋku kakaɖedzinya siwo le nyagblɔɖinyawo me ku ɖe lãmesẽ deblibo kple dzo yeye si agaɖo nuteƒewɔlawo me le anyigba dzi Paradisoa me la dzi na mí. (Yesaya 35:6; Luka 23:43) Esi Eliya nɔ du sim to mɔ ƒoba ma dzi la, kakaɖedzi nɔ esi be ye Fofo Yehowa, Mawu vavã ɖeka la, ƒe ŋudzedzekpɔkpɔ le ye dzi!\nYehowa dina vevie be yeayra ye subɔlawo. Agbagbadzedze be yayra mawo nasu mía si nye nu nyuitɔ kekeake si míate ŋu awɔ. Abe Eliya ene la, ele be míanɔ mɔkpɔkpɔ me ahalé ŋku ɖe kpeɖodzi sẽŋu siwo ɖenɛ fiana be eteƒe madidi o, Yehowa aɖe afɔ atsɔ ana eƒe lɔlɔ̃nu nava eme le míaƒe ɣeyiɣi vɔ̃ sia si me nuwɔwɔ kpata hiã le la me. Abe Eliya ene la, kpeɖodzi sẽŋuwo li siwo tae wòle be míaka ɖe Yehowa, “Mawu nuteƒetɔ” la dzi bliboe ɖo.—Psalmo 31:6.\n^ mm. 4 Kpɔ nyati si nye “Eʋli Tadedeagu Vavãtɔ Ta” le January 1, 2008 ƒe Gbetakpɔxɔ me hena numeɖeɖe bubuwo.\n^ mm. 16 Ƒu Gã lae woyɔna egbea be Mediterranea Ƒu la.\n^ mm. 17 Hena numeɖeɖewo ku ɖe kpeɖodzi siwo li be Yesu ƒe nya siawo le eme vam egbea ŋu la, kpɔ agbalẽ si nye Nuka Tututue Nye Biblia ƒe Nufiafia? ƒe ta 9 lia. Yehowa Ðasefowoe tae.\n^ mm. 20 Ame aɖewo susuna be Biblia tsi tsitre ɖe eɖokui ŋu le ɣeyiɣi ƒe didime si kuɖiɖia xɔ la gbɔgblɔ me. Kpɔ aɖaka si le axa 19.\n^ mm. 23 Esia megbe kpuie la, Yehowa de dɔ asi na Eliya be wòana hehe Elisa, ame si wova nya be eyae “de tsi asi na Eliya.” (2 Fiawo 3:11) Elisa wɔ dɔ abe Eliya ƒe subɔvi ene, eye anɔ eme godoo be ena kpekpeɖeŋu siwo ame tsitsi hiã lae.\n[Aɖaka/Nɔnɔmetata si le axa 19]\nƔeyiɣi Didi Kae Eliya Ƒe Ŋkekea Me Kuɖiɖia Xɔ?\nYehowa ƒe nyagblɔɖila Eliya gblɔ na Fia Axab be kuɖiɖi si nɔ anyi ɣeyiɣi didi la awu enu kpuie. Esia va eme “le ƒe etɔ̃lia me”—edze ƒãa be gbe si gbe Eliya ɖe gbeƒã kuɖiɖia la dzie wobui tso. (1 Fiawo 18:1) Esime Eliya gblɔ be Yehowa ana tsi nadza la, eteƒe megadidi hafi Yehowa na wòva eme o. Eya ta ame aɖewo aƒo nya ta be kuɖiɖia wu enu le ƒe etɔ̃lia me, eye be menɔ anyi wòde ƒe etɔ̃ o. Gake Yesu kple Yakobo siaa gblɔ na mí be kuɖiɖia nɔ anyi “ƒe etɔ̃ kple ɣleti ade.” (Luka 4:25; Yakobo 5:17) Ðe nya siawo tsi tsitre ɖe wo nɔewo ŋua?\nKuraa o. Ènyaa, le Israel nyigbaa dzi la, kuɖiɣi didina vie, ete ŋu xɔa ɣleti ade. Ðikeke mele eme o be, esime kuɖiɣia didi wu ale si wokpɔ mɔ nɛ eye enu nɔ sesẽm megbee Eliya yi ɖagblɔ kuɖiɖia ŋu nya na Axab. Ne míagblɔe la, kuɖiɖia dze egɔme abe ɣleti ade ene do ŋgɔ. Eya ta esime Eliya ɖe gbeƒã kuɖiɖia ƒe nuwuwu “le ƒe etɔ̃lia me” tso esime wòɖe gbeƒã eƒe vava la, kuɖiɖia nɔ anyi ade ƒe etɔ̃ kple afã kloe xoxo. “Ƒe etɔ̃ kple ɣleti ade” ŋutɔŋutɔ de va yi hafi dukɔ bliboa va ƒo ƒu ɖe Kamel To la dzi hena dzotɔtɔ vɔsa ƒe dodokpɔ gã la teƒe kpɔkpɔ.\nDe ŋugble tso ɣeyiɣi si me Eliya yi Axab gbɔ zi gbãtɔ la ŋu kpɔ. Ɣemaɣi la, dukɔa xɔe se be Baal nye “alilikpowo dola,” mawu si ana tsi nadza bene kuɖiɖia nu natso. Esi kuɖiɣia va nɔ didim wu ale si wònɔna ɖaa la, anɔ eme be amewo nɔ biabiam be: ‘Afi kae Baal yi? Ɣekaɣie wòana tsi nadza?’ Gbeƒã si Eliya ɖe be zãmu kple tsi madza o va se ɖe esime yegblɔe hafi la, anya ku dzi na Baal subɔlawo vevie ŋutɔ.—1 Fiawo 17:1.\nEliya ƒe gbedodoɖawo ɖe ale si wòdi vevie be Mawu ƒe lɔlɔ̃nu nava eme la fia


Nahum 3 | Biblia Le Internet Dzi | Xexe Yeye Gɔmeɖeɖe\n“Baba na du si kɔa ʋu ɖi la!” (1-19)\nSusu siwo tae wodrɔ̃ ʋɔnu Niniwe ɖo (1-7)\nNiniwe adze anyi abe No-Amon ene (8-12)\nNiniwe mate ŋu asi le tsɔtsrɔ̃ la nu o (13-19)\n3 Baba na du si kɔa ʋu ɖi la. Amebeble kple adzodada yɔe fũu. Nuléle mevɔna le eme gbeɖe o! 2 Sɔƒokawo ŋkɔ le ɖiɖim, tasiaɖamfɔwo ƒe hoowɔwɔ le ɖiɖim,Sɔwo tsɔ du, eye tasiaɖamwo le du dzi. 3 Sɔdolawo de sɔ dzi, yiwo le dzo dam, akplɔwo le dzo sim,Aʋatsilawo sɔ gbɔ eteƒe mekɔ o, eye ame kukuwo li kɔ ɖi gleglegle,Seƒe meli na ame kukuwo o. Wole ame kukuwo klim. 4 Esia dzɔ le gbolo la ƒe gbolowɔwɔ vivivo ta,Eya si nye nyɔnu dzetugbe si blea ame nu, eye wònye dzosala bibi,Eya ame si tsɔa eƒe gbolowɔwɔ trea mɔ̃ na dukɔwo, eye wòtsɔa eƒe dzosasa trea mɔ̃ na ƒomewo. 5 Aʋakɔwo ƒe Yehowa be, “Kpɔ ɖa! Metso ɖe ŋuwò,*+Maklo avɔ le ŋuwò akɔ ɖe mo na wò,Mana dukɔwo nakpɔ wò ama,Eye fiaɖuƒewo nakpɔ wò ŋukpeƒe. 6 Malɔ gbeɖuɖɔ akɔ ɖe ŋuwò,Eye maɖi gbɔ wò;Mana nàzu nukpɔkpɔ.+ 7 Ame sia ame si akpɔ wò la asi le gbɔwò+ agblɔ be:‘Wogbã Niniwe! Ame kae afa nɛ?’ Afi kae makpɔ akɔfalawo le na wò? 8 Wòe nyo wu No-Amon,*+ si bɔbɔ nɔ Nil-tɔʋuwo toa?+ Tsi ƒo xlãe godoo;Atsiaƒue nye eƒe kesinɔnu, eye atsiaƒue nye gli nɔ eŋu. 9 Etiopia kple Egipte nye eƒe ŋusẽ triakɔ, si teƒe mekɔ o. Put+ kple Libiatɔwoe xɔna nɛ.+ 10 Ke hã woɖe aboyoe;Eyi aboyo me.+ Wotsɔ viawo hã xlã ɖe nu le kpɔdomeewo ƒe dzogoewo katã dzi. Wodzidze nu ɖe eƒe bubumewo dzi,Eye wode kunyowu eƒe amegãwo katã. 11 Wò hã àmu aha;+Àyi aɖabe. Eye àdi sitsoƒe tso futɔ la nu. 12 Wò nɔƒe sesẽwo katã le abe gboti siwo dzi kutsetse ɖiɖi gbãtɔwo le ene;Ne woʋuʋu wo la, woage ɖe eɖula ƒe nu me. 13 Kpɔ ɖa! Wò aʋakɔwo le abe nyɔnuwo ene le dowòme. Wò anyigba ƒe agbowo aʋu gbadzaa na wò futɔwo. Dzo afiã wò agbowo ƒe gametiwo. 14 Du tsi kɔ ɖi, elabena wole to ɖe ge ɖe wò!+ Na wò nɔƒe sesẽwo nagasẽ ɖe edzi. Ge ɖe agbi me nànya anyi;Na kpetsonu nasɔ gbe. 15 Le afi ma gɔ̃ hã la, dzo afiã wò,Yi atsrɔ̃ wò.+ Aɖu wò abe ale si ʋetrawo ɖua nui ene.+ Ƒo wò amewo nu ƒu miasɔ gbɔ kpaŋkpaŋ abe ʋetrawo ene! Ɛ̃, ƒo wò amewo nu ƒu miasɔ gbɔ kpaŋkpaŋ abe ʋetsuviwo ene! 16 Èna wò asitsalawo sɔ gbɔ wu dziƒoɣletiviwo. Ke ʋetrawo ɖea tsro hedzona dzona. 17 Ŋuwòdzɔlawo le abe ʋetsuvi ene,Eye wò asrafomegãwo le abe ʋetsuviwo ƒe ha ene. Wodze ɖe glikpɔwo ŋu le gbe si gbe vuvɔ le wɔwɔm. Gake ne ɣe dze ko la, wodzona dzona;Eye ame aɖeke menyaa afi si wole o. 18 Oo Asiria-fia, wò lãkplɔviwo le akɔlɔ̃e dɔm;Wò bubumewo tsi wo nɔƒewo. Woka wò amewo hlẽ ɖe towo dzi,Eye ame aɖeke meƒo wo nu ƒu o.+ 19 Màkpɔ gbɔdzɔe aɖeke le wò fuwɔame la me o. Abi si nèxɔ la maku gbeɖe o. Ame siwo ase nya le ŋuwò la asi akpe ɖe tawò;+Elabena ame ka ŋue wò vɔ̃wɔwɔ atraɖii la megblẽ nu le o?”+\n^ Efia Niniwe.\n^ Efia, Tebes.


GBE BUBU Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hiligaynon Hungarian Igbo Indonesian Italian Japanese Korean Latvian Lithuanian Myanmar Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Ukrainian Urdu\n“BE WOALÉ ŋku ɖe dugãwo ŋu fia be woade ŋugblẽ le míaƒe etsɔme ŋu.” Aleae Ismail Serageldin si le Xexeame Katã ƒe Gadzraɖoƒea gblɔ. Gake nusiwo teƒe míekpɔ xoxo fia be etsɔme nyui aɖeke meli o.\nEnyo ŋutɔ be wole agbagba ɖesiaɖe dzem be agbenɔnɔ le dugãwo me la nanyo ɖe edzi. Nyitsɔ laa la, wogbugbɔ New York City ƒe akpa si nye Times Square si le Manhattan la dzra ɖo keŋkeŋ. Tsã wonya teƒe sia be enye afisi wowɔa amamaɖeɖenuwɔnawo, dzraa atikevɔ̃ɖiwo, hewɔa nu vlowo le ŋutɔ. Fifia fiase yeyewo kple fefewɔƒewoe xɔ eƒe ablɔwo dzi—si naa amedzro akpe geɖe yia afima. National Geographic magazine gblɔ be Naples, Italy, si nye “dugã dzeani aɖe si wotsɔna sɔna kple London kple Paris tsã la” hã gbã le Xexemeʋa II me. Naples va zu afisi wonya nyuie be nuvlowɔwɔ kple zitɔtɔ nɔ ŋutɔ. Gake esi wotia dugã sia be woawɔ dunyahelawo ƒe takpekpe aɖe le afima le ƒe 1994 me la, míagblɔ be wogbugbɔe gatso hegbugbɔ asi trɔ le dua ƒe akpa si amewo nɔna wu ŋu.\nLe nyateƒe me la, nana be dugãwo me nanɔ dedie eye wo me nadza la bia ga gbogbo. Zi geɖe la, be woakpɔ dedienɔnɔ gbɔ bia be woadzi kpovitɔwo ƒe agbɔsɔsɔ ɖe dzi. Nu bubu si wògblẽna hãe nye be ŋku nɔa amewo ŋu ɣesiaɣi. Televisionɖemɔ̃wo kple adzamekpovitɔwo nɔa ame hahoo nuto aɖewo me ɣesiaɣi. Ne èle zɔzɔm le tsaɖibɔ aɖe me eye nèle tsidzidziwo, kpetatawo, alo seƒoƒowo ŋu tom la, ɖewohĩ ànɔ dedienɔnɔgbɔkpɔmɔ̃wo ŋu tom le manyamanya me.\nƔeaɖewoɣi hã, asitɔtrɔ siwo wowɔna la gblẽa nu le ame dahewo ŋu. De ŋugble le du xoxowo dzadzraɖo be amesiwo si nu le la nava nɔ eme la ŋu kpɔ. Ganyawo ƒe tɔtrɔ—“asiɖeɖe le nuwo wɔwɔ ŋu atrɔ ɖe wo dzadzraɖo ŋu, kple mɔ̃wo zazã ɖe amegbetɔwo teƒe”—ye na wogbugbɔa du xoxowo dzrana ɖo. (Gentrification of the City, si me Neil Smith kple Peter Williams to) Esi ɖokuisidɔwo wɔwɔ va le tsigãdzinu zum eye wole aɖaŋudɔwɔla bibiwo dim vevie ta la, aƒe siwo me kesinɔtɔwo anɔ la hã va hiãna geɖe wu. Le esi teƒe be amesiwo woxea fetu gãwo na nanɔ dɔme yim le gbɔtoduwo me anɔ gbɔgbɔm la, wodina boŋ be yewoagbugbɔ aƒewo adzra ɖo le nuto siwo me ame dahewo nɔ tsã me.\nGodoo la, esia dea nutoa dzi ŋutɔ. Gake ne nutoa le nyonyom ɖe edzi la, nuwo ƒe asi hã yia dzi. Zi geɖe la, ame dahewo va kpɔnɛ be yewomagate ŋu anɔ nuto siwo me yewonɔ hewɔ dɔ le ƒe geɖe la me o!\nDugã la ƒe Gbagbãea?\nÐewohĩ azɔ ye mɔ̃ɖaŋu yeyewo anya dze ŋusẽkpɔkpɔ ɖe dugãwo dzi. Esi wova le Internet zãm le nuƒeƒle kple asitsatsa me wu la, esia ate ŋu akpɔ ŋusẽ gã aɖe ɖe wo dzi. Mɔ̃ɖaŋu yeyewo wɔe be woɖe asitsadɔ aɖewo dzoe le dugãwo me xoxo—eye wokplɔ dɔwɔla geɖewo dzoe.\nEsi nuƒeƒle kple dɔwɔwɔ le internet dzi va le nu vevi zum ta la, mɔzɔzɔ ayi asitsanuto siwo me amewo sɔ gbɔ ɖo me megadzroa amewo o. Agbalẽ si nye Cities in Civilization doe ɖa be: “Ðewohĩ míakpɔ dɔwɔla aɖewo, vevietɔ ɣeyiɣi aɖe ƒe dɔwɔlawo, woanɔ aƒeme alo nutome awɔ dɔ to kɔmpiutawo dzi, . . . si ana amewo ƒe agbɔsɔsɔ dzi naɖe akpɔtɔ.” Xɔtuɖaŋunyala Moshe Safdie hã susui nenema be: “Le nɔnɔme yeye sia me la, míakpɔ kɔƒedu miliɔn geɖe siwo kaka ɖe xexeame katã, si ana duvimenɔlawo nakpɔ dzidzeme si nɔa kɔƒeduwo me eye woato kɔmpiutawo dzi akpɔ gome le nusiwo yia edzi le dugã xɔŋkɔwo me hã me.”\nNumekula geɖe xɔe se be togbɔ be mɔ̃ɖaŋununya le dzidzim ɖe edzi hã la, dɔ kple nu deamedzi le dugãwo me ayi edzi anɔ amewo hem va wo me. Etsɔme ka kee ɖali na dugãwo o, esiwo li egbea ɖo xaxa me fifia! Eye xɔ kple dzadzɛnyenye ƒe kuxi gã siwo le fu ɖem na dugãmenɔla dahe siwo le dzidzim ɖe edzi la gbɔ kpɔnu aɖeke meli o. Eye ame aɖeke mete ŋu le mɔ aɖe si dzi woato aɖe nuvlowɔwɔ, nutowo me ƒe gbegblẽ, alo ɖiƒoƒo ɖa le dugãwo me tom vɛ o.\nAme aɖewo agblɔ be ɖeko wòle be dziɖuɖuwo nazã ga geɖe ɖe woƒe dugãwo ŋu. Gake ne míede ŋugble le nusiwo dziɖuɖu geɖewo te ŋu wɔ le woƒe nuwo zazã me ŋu la, ɖe wòanya wɔ be woasusu be dugãwo ƒe kuxiwo gbɔ kpɔkpɔ le ko abe ga si woatsɔ akpɔ wo gbɔe la kpɔkpɔ enea? Ƒe bla nanewo enye si va yi la, agbalẽ si nye The Death and Life of Great American Cities gblɔ be: “Nusi susum wole enye be ne ɖe ga le mía si míazã la . . . , anye ne míeɖe nɔƒe madeamedziwo katã ɖa . . . Gake kpɔ nusi míetsɔ ga biliɔn gbogbo si míekpɔ va yi la wɔe ɖa: “Xɔ manyomanyo siwo va zua aglãdzelawo, nudomegblẽlawo, kple hadomegbenɔla siwo si mɔkpɔkpɔ aɖeke mele o la nɔƒe wu nɔƒe madeamedzi siwo teƒe míebe woava xɔ ɖo.” Nya siawo gakpɔtɔ nye nyateƒe egbea.\nKe ne menye gae nye egbɔkpɔnu o la, ke nukae? Ele be míaɖo ŋku edzi be amewoe nɔa dugãwo me, ke menye xɔwo kple ablɔwo koe o. Eyata ne míebu nya bliboa ŋu kpɔ la, ne dugã me gbenɔnɔ anyo ɖe edzi la, amewo ƒe nɔnɔmee wòle be woatrɔ. Lewis Mumford gblɔ le agbalẽ si nye The City in History me be: “Nusi te ŋu nana dugã nɔa anyi eteƒe didinae nye emenɔlawo ƒe belélenanu kple nɔnɔme nyuiwo.” Ne woaɖe atikevɔ̃ɖizazã, gbolowɔwɔ, ɖiƒoƒo, nutowo me ƒe gbegblẽ, tamasɔmasɔ le hadomegbenɔnɔ me, nudomegbegblẽ, nuŋɔŋlɔɖegliŋu, kple bubuawo ɖa la, ebia nu geɖe wu kpovitɔwo dzidziɖedzi alo aŋɔ yeye sisi na xɔwo ko. Ele be woakpe ɖe amewo ŋu be woawɔ tɔtrɔ ɖedzesiwo le woƒe tamebubu kple agbenɔnɔ me.\nEdze ƒã be amegbetɔwo mate ŋu ahe tɔtrɔ gã sia vɛ o. Eyata agbagba siwo dzem wole be woakpɔ dugã siwo li egbea ƒe kuxiwo gbɔ madze edzi o—susu nyui kae ɖale wo ŋu o. Gake dzi meɖena le Biblia-nusrɔ̃viwo ƒo o elabena wokpɔa nɔnɔme sesẽ siwo me egbe dugãnutowo le la be enye míaƒe anyigba si dzi amegbetɔwo mete ŋu le kpɔkpɔm nyuie o la ƒe kpɔɖeŋu bubu. Egbe dugã siwo le kekem nyamanyama hetɔtɔ la ɖo kpe Biblia ƒe nya siwo le Yeremya 10:23 dzi be: “Amegbetɔ ƒe mɔ kple ŋutsu ƒe zɔzɔme la menye eya ŋutɔ si me wòle, ne eƒe azɔlime nato mɔ ɖeka o.” Amegbetɔ ƒe agbagbadzedze be wòaɖu eɖokui dzi la he nɔnɔme wɔnublanui siwo teƒe mekɔ o la vɛ—kuxi siwo dzena nyuie le míaƒe dugãwo me.\nKe hã Biblia ƒe ŋugbedodo si woŋlɔ ɖe Nyaɖeɖefia 11:18 ate ŋu anye akɔfafa na dugãmenɔla siwo le xexeame katã be Mawu ‘atsrɔ̃ amesiwo gblẽa anyigba la.’ Le esi teƒe be woabu nya sia afɔku nyae la, efia asi etsɔme nyui aɖe na ameƒomea. Efia be Mawu ato dziɖuɖu, alo Fiaɖuƒe, aɖe dzi axɔ míaƒe ɣletinyigba dzikpɔkpɔ dɔa awɔ. (Daniel 2:44) Magadzɔ be ame miliɔn gbogbowo nanɔ hiãkame si gbɔ eme me, aƒe nyui kple dzadzɛnyenye si hiã manɔmee, woaklo bubu le wo ŋu eye mɔkpɔkpɔ nabu ɖe wo o. Le Mawu ƒe dziɖuɖua te la, ŋutilãmenuwo, lãmesẽ nyui, kple aƒe nyuiwo anɔ amewo si.—Yesaya 33:24; 65:21-23.\nXexeme yeye sia koe nye dugã siwo li egbea ƒe kuxiwo gbɔ kpɔnu ŋutɔŋutɔ.\nWole agbagba ɖesiaɖe dzem be agbenɔnɔ le dugãwo me nanyo ɖe edzi\nMawu ƒe xexeme yeyea akpɔ dugã siwo li egbea me nɔlawo ƒe kuxiwo gbɔ\nƉoe Ɖe Amewo Ɖoe Ɖe Amewo Etsɔme Kae Li na Dugãwo?\ng01 4/8 axa 8-10


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Malayalam Myanmar Norwegian Polish Portuguese Romanian Russian Samoan Sepedi Setswana Sinhala Slovak Slovenian Spanish Swahili Swedish Thai Turkish Ukrainian Urdu Vietnamese\nDe ŋugble le nyabiase siwo gbɔna ŋu sẽ, eye nàɖo wo ŋu:\nNɔnɔme nyui kawoe nèkpɔ be wole vevie na wò, si wòle be woanɔ ame si nàdi be yeaɖe si? Le nyaɖoɖo siwo le ete me la, wɔ dzesi sia ✔ ɖe nɔnɔme ene siwo nèsusu be woawoe le vevie wu la gbɔ.\n․․․․․․․․ enya kpɔ ․․․․․․․․ eléa fɔ ɖe gbɔgbɔmenuwo ŋu\n․․․․․․․․ edoa vivi ɖe ame ŋu ․․․․․․․․ woate ŋu aka ɖe edzi\n․․․․․․․․ exɔ ŋkɔ ․․․․․․․․ enɔa agbe nyui\n․․․․․․․․ edoa nukokoe na ame ․․․․․․․․ eɖoa taɖodzinu na eɖokui\nEsi mèkpɔ tsi alea o la, ɖe ame aɖe ƒe nu lé dzi na wò vevie kpɔa? Wɔ dzesi sia ✘ ɖe nɔnɔme aɖe, si le nyaɖoɖoawo me le etame, si do dzidzɔ na wò wu le amea ŋu ɣemaɣi la gbɔ.\nNANEKE megblẽ le nɔnɔme siwo le etame la dometɔ aɖeke ŋu o. Wo dometɔ ɖe sia ɖe nyo le go aɖe me. Gake ɖe màlɔ̃ ɖe edzi be esime nènye sɔhɛ la, ame aɖe ƒe gotagomenɔnɔmewo, abe esiwo woɖo ɖe miame ene la, koe nana eƒe nu léa dzi na wò oa?\nGake esime nènɔ tsitsim la, èva te wò tamebubu ŋutetewo zazã tsɔ dea ŋugble tso nɔnɔme siwo le vevie wu, abe esiwo woɖo ɖe ɖusime ene, la ŋu. Le kpɔɖeŋu me, èva te ekpɔkpɔ dze sii be ɖetugbui siwo dze tugbe wu le miaƒe nutoa me la menye ame siwo dzi woate ŋu aka ɖo kokoko o, alo be ɖewohĩ ɖekakpui siwo xɔ ŋkɔ wu le miaƒe sukuxɔ me la menɔa agbe nyui kokoko o. Ne ètsi ‘to sɔhɛnyenye me’—ɣeyiɣi si me gbɔdɔdɔ ƒe didi nu sẽna le ame me—do la, anɔ eme be àte ŋu alé ŋku ɖe nɔnɔme siwo le vevie wu gotagome dzedzeme la ŋu atsɔ aɖo biabia si nye, Ðe ame sia sɔ nama? la ŋu.—Korintotɔwo I, 7:36.\nÐe Ame Ðe Sia Ðe Ko Asɔ Nama?\nAnɔ eme be esi ɣeyiɣiwo va nɔ yiyim la, ame siwo ƒe vidzinu to vovo na tɔwò la dometɔ geɖe ƒe nu lé dzi na wò. Gake menye wo dometɔ ɖe sia ɖe koe asɔ na wò o. Nya lae nye be, ame si nànɔ wò agbenɔƒe mamlɛawo kpli la dim nèle, si anye ame si akpe ɖe ŋuwò be nɔnɔme nyui siwo le asiwò la nagaɖe dzesi wu, eye wò hã nàwɔ nenema ke nɛ. (Mateo 19:4-6) Ame kae ame ma anye? Hafi nàte ŋu aɖo biabia ma ŋu la, ele be nàlé ŋku ɖe ɖokuiwò ŋu le Mawu ƒe Nya, si le abe ‘ahuhɔ̃e’ ene me ahadzro ɖokuiwò me anukwaretɔe gbã.—Yakobo 1:23-25.\nBe nànya nu geɖe wu tso ɖokuiwò ŋu la, ɖo biabia siwo gbɔna ŋu:\nNɔnɔme nyui kawoe le asinye?\nGbɔdzɔgbɔdzɔ kawoe le ŋunye?\nNu kawo ŋue wòle be matrɔ asi le le gbɔgbɔ me kple seselelãme gome?\nTogbɔ be menye nu feŋuie ɖokuiwò nyanya nye o hã la, biabia siwo le etame la tɔgbi ate ŋu akpe ɖe ŋuwò le esia wɔwɔ me. * Zi ale si nèva le ɖokuiwò nyamee la, zi nenemae nàte ŋu asu te anya ame si asɔ na wò, si ana wò nɔnɔme nyuiwo naɖe dzesi wu, ke menye wò gbɔdzɔgbɔdzɔwo o. Gake nu kae nàwɔ ne èkpɔ ame aɖe si nèsusu be esɔ na ye?\nÐe Ame Sia Sɔ Na Wò Vavã?\nBe nàkpɔ biabia sia ƒe ŋuɖoɖo la, lé ŋku ɖe ame si ƒe nu lé dzi na wò la ŋu anukwaretɔe. Gake kpɔ nyuie! Ne mènya wɔwɔ o la, ɖewohĩ nu siwo nàdi be yeakpɔ la koe nàva nɔ kpɔkpɔm. Eya ta gbɔ dzi ɖi. Dze agbagba nàlé ŋku ɖe nɔnɔme siwo ŋutɔŋutɔ le xɔ̃wòa si la ŋu.\nÐekakpui kple ɖetugbui geɖe siwo ɖoa gbe ɖi kple wo nɔewo la mekpɔa nu yia ŋgɔ wu gotagomedzedzeme o. Ke boŋ, woyɔna tɔa asi nu siwo me woa kple evea wosɔ le la dzi, hegblɔna be: ‘Míelɔ̃a haƒoƒo ɖeka tɔgbiwo.’ ‘Nu siwo dzɔa dzi nɛ la dzɔa dzi na nye hã.’ ‘Míaƒe nukpɔsusuwo sɔ le nu sia nu me!’ Gake abe ale si míegblɔe va yi ene la, ne ètsi to sɔhɛnyenye me do vavã la, àte ŋu akpɔ nu ayi ŋgɔ wu gotagomedzedzeme ko. Ehiã be nàde dzesi “dzime ƒe ame ɣaɣla” la.—Petro I, 3:4; Efesotɔwo 3:16.\nLe kpɔɖeŋu me, le esi teƒe be wò susu nanɔ nu siwo me miesɔ le ko ŋu la, ele vevie wu be nàde dzesi nu si ate ŋu adzɔ ne masɔmasɔwo do mo ɖa. Ne míagblɔe bubui la, alekee ame sia kpɔa masɔmasɔwo gbɔ? Ðe wòtea tɔ ɖe eƒe nukpɔsusu dzi, ‘doa dziku’ kabakaba alo ‘daa gbe ɖe ame gbɔa’? (Galatiatɔwo 5:19, 20; Kolosetɔwo 3:8) Alo ɖee ame sia ɖea nugɔmesesename fiana—lɔ̃na faa ɖea asi le nya ŋu bene ŋutifafa nanɔ anyi ne nu si dzɔ la menye se aɖeke dzi dada oa?—Yakobo 3:17.\nNu bubu si hã ŋu nàlé ŋku ɖoe nye: Ðe ame sia dzea agbagba be yeana woawɔ nu ale si ye di la kokoko, alo ʋãa ŋua? Ðe wòdina godoo be yeanya nu sia nu si nàwɔ alo afi sia afi si nàyia? Ðetugbui aɖe si ŋkɔe nye Nicole la gblɔ be: “Tɔɖoɖo ɖe nu nu kple ŋuʋaʋã nye dzesi siwo ɖenɛ fiana be kuxi le amea ŋu. Mesena ɖekakpui kple ɖetugbui aɖewo siwo ɖoa gbe ɖi kple wo nɔewo la wɔa dzre le esi ame ɖeka doa dziku be ame evelia menana yenyana afi siwo wòado ayi o ta.—Mekpɔe be ema nye dzesi be kuxi aɖe li.”\nAlekee ame bubuwo bua xɔ̃wò si nèle gbe ɖom ɖi kpli la? Anyo be nàɖo dze kple ame siwo nya xɔ̃wòa nyuie hena ɣeyiɣi didi aɖe la, abe woƒe hamea me tɔwo ene. Woana nànya ne ame si ŋu ‘woɖia ɖase nyuie tsoe’ wònye.—Dɔwɔwɔwo 16:1, 2. *\nÐe Wòle Be Nàtso Kadodoa?\nNu kae nàwɔ ne ède dzesii be ame si nèle gbe ɖom ɖi kpli la masɔ na wò o? Le go ma me la, anyo wu be nàtso kadodoa. Biblia gblɔ be: “Nunyala kpɔa dzɔgbevɔ̃e, eye wòɣlaa eɖokui.”—Lododowo 22:3. *\nNe ɣeyiɣiawo va le yiyim la, àva kpɔ ame bubu. Ɣemaɣi la, àgava da sɔ nyuie wu le nu siwo ŋu nàlé ŋku ɖo me—le nuteƒekpɔkpɔ si su asiwò va yi ta. Ðewohĩ ɣemaɣi la, àte ŋu aɖo biabia si nye “Ðe ame sia sɔ nama?” ŋu be ɛ̃!—g5/07.\n▪ Nɔnɔme nyui kawoe le asiwò siwo ana wò srɔ̃ɖeɖe nakpɔ dzidzedze?\n▪ Nɔnɔme siwo nàdi be woanɔ ame si nàɖe si dometɔ aɖewo ɖe?\n▪ Mɔ kawo dzie nàto anya nu geɖe wu tso ame si nèɖoa gbe ɖi kpli la ƒe nɔnɔme, eƒe agbenɔnɔ, kple ale si ame bubuwo bunɛ la ŋu?\n^ mm. 24 Be nàkpɔ nyabiase bubu siwo nàte ŋu abia ɖokuiwò la, kpɔ yevugbe me Nyɔ! January 2007 tɔ ƒe axa 30 lia.\n^ mm. 30 Kpɔ nyabiase siwo le aɖaka si le axa 17-18 hã.\n^ mm. 32 Kpɔ April 8 2001 ƒe Nyɔ! axa 28-30 hena numekɔkɔ bubuwo ku ɖe kadodoa me tsotso ŋu.\nÐe ame sia anye srɔ̃ŋutsu nyuia?\nNU SIWO WÒLE BE NÀNYA\n❑ Ne ele ŋusẽ nɔƒe aɖe la, alekee wòzãa eƒe ŋusẽ lae?—Mateo 20:25, 26.\n❑ Taɖodzinu kawoe le esi?—Timoteo I, 4:15.\n❑ Ðe wòle agbagba dzem be yeaɖo taɖodzinu mawo gbɔa?—Korintotɔwo I, 9:26, 27.\n❑ Ame kawoe nye exɔlɔ̃wo?—Lododowo 13:20.\n❑ Alekee wòwɔa nu ɖe ga ŋu?—Hebritɔwo 13:5, 6.\n❑ Modzakaɖeɖe kawoe dzɔa dzi nɛ?—Psalmo 97:10.\n❑ Nu kae eƒe awudodo ɖena fiana?—Korintotɔwo II, 6:3.\n❑ Alekee wòɖea eƒe lɔlɔ̃ na Yehowa fianae?—Yohanes I, 5:3.\n❑ Ðe wòdoa vevi dɔ wɔna?—Lododowo 6:9-11.\n❑ Ðe wòzãa ga nyuiea?—Luka 14:28.\n❑ Ðe amewo ɖia ɖase nyui tso eŋua?—Dɔwɔwɔwo 16:1, 2.\n❑ Ðe wòdea bubu edzilawo ŋua?—Mose II, 20:12.\n❑ Ðe wòbua ame bubuwo ŋua?—Filipitɔwo 2:4.\nDZESI SIWO ŊU VƆVƆ̃ LE\n❑ Ðe wòdoa dɔmedzoe kabakaba?—Lododowo 22:24.\n❑ Ðe wòdina be yeaƒoe ɖe nuwò míawɔ nu siwo lɔ makɔmakɔnyenye ɖe emea?—Galatiatɔwo 5:19.\n❑ Ðe wòbua wɔa nuvevi ame alo daa gbe ɖe ame gbɔa?—Efesotɔwo 4:31.\n❑ Ðe wòzãa aha muame ɖe dzidzɔdodo na eɖokui ko ta?—Lododowo 20:1.\n❑ Ðe wòʋãa ŋu alo dia eɖokui ko tɔa?—Korintotɔwo I, 13:4, 5.\nÐe ame sia anye srɔ̃nyɔnu nyuia?\n❑ Alekee wòɖea ɖokuibɔbɔ fiana le ƒomea kple hamea siaa me?—Efesotɔwo 5:21, 22.\n❑ Nu kae eƒe awudodo ɖena fiana?—Petro I, 3:3, 4.\n❑ Alekee wòwɔa nu ɖe ga ŋu?—Yohanes I, 2:15-17.\n❑ Ðe wòdoa vevi dɔ wɔna?—Lododowo 31:17, 19, 21, 22, 27.\n❑ Ðe wòzãa ga nyuiea?—Lododowo 31:16, 18.\n❑ Ðe amewo ɖia ɖase nyui tso eŋua?—Rut 4:11.\n❑ Ðe wòbua ame bubuwo ŋua?—Lododowo 31:20.\n❑ Ðe wònye nyawɔla?—Lododowo 21:19.\n❑ Ðe wòdaa gbe ɖe ame gbɔ alo bua wɔa nu vevi amea?—Efesotɔwo 4:31.\n❑ Ðe wòʋãa ŋu alo dia eɖokui tɔa?—Korintotɔwo I, 13:4, 5.\ng 7/07 axa 16-18


GBE BUBU Afrikaans Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Greenlandic Hungarian Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Samoan Sepedi Setswana Slovak Slovenian Spanish Swahili Swedish Thai Ukrainian\nABE ALESI KONSTANTIN MOROZOV GBLƆE ENE\nEsime wodzim le July 20, 1936, dzi la, ƒu sesẽ aɖeke menɔ nye ametia ƒe akpa aɖeke tsɔ wu nye tago kple dzimeƒuwo o. Nye lãmeƒuwo katã nɔ ko abe ƒuxlɔ̃e si le ame tsitsi ƒe tolã me ene. Nye kpekpeme mede kilogram afã o. Dzesi siwo fia be agbe le menye koe nye dzi si nɔ dɔ wɔm dzadzadza, gbɔgbɔ si nu mesẽ o, kple ʋaʋã vivivi.\nNYEE nye vi asieke dometɔ adrelia le ƒome aɖe si nɔ kɔƒedu si nye Sara, le Ul’yanovsk Oblast, si le Russia ƒe titina la me. Esi mexɔ kwasiɖa etɔ̃ la, dzinyelawo kɔm yi sɔleme be woade tsi ta nam. Nunɔla la wɔ kaba hlẽ tsi ɖe dzinye eye wògblɔ na dzinyelawo be woakɔm ayi aƒemee kaba, elabena egblɔ be mele kuku ge le gaƒoƒo ʋɛ aɖewo megbe.\nLe January 1937 me la, dzinyelawo kɔm yi dugã si nye Kazan’, si nye Russia ƒe nuto si nye Tatarstan ƒe fiadu la me be woatsɔm ava kpɔ atikewɔla bibi aɖewo. Ɣemaɣi la, mete ŋu gblɔa “Dada,” “Papa,” kple “Babushka” (Mama), eye menya nɔvinyeŋutsuwo ƒe ŋkɔwo. Esi ɖɔktawo lé ŋku ɖe ŋunye la, wogblɔ na dzinyelawo be mele kuku ge le ƒe ɖeka me. Wodo susua ɖa be yewoawum atsɔ ade ahuhɔ̃eɖaka me wòanye nukpɔkpɔ be woatsɔ anɔ nu fiam atikewɔwɔ ŋuti nusrɔ̃lawoe. Aleke gbegbe medaa akpe na dzinyela lɔlɔ̃awoe nye si be wotso nya me kaŋ gbe!\nÐevimenɔɣi si Yɔ Kple Fukpekpewo\nMegaɖoa ŋku edzi kokoko be menɔa veve sem le nye ŋutilã me ɣesiaɣi. Ke hã tso ɖevime ke la, medzea agbagba be nukpɔsusu nyuitɔ nanɔ asinye eye medzea agbagba be mako nu geɖe ahase vivi na agbe. Nɔnɔme siae tsi asinye. Nye lãmeƒuwo dze sesẽ vivivi, eye mete ŋu nɔa anyi tana vivivi. Nyemetsi abe ɖevi bubuwo ene o, eye nuwɔame gblẽ nu le ŋunye vevie. Gake mete ŋu srɔ̃a nu, eye kaka maxɔ ƒe atɔ̃ la, mete ŋu xlẽa nu heŋlɔa nu.\nLe ƒe 1941 ƒe May me la, danye gakɔm yi sɔleme zi evelia. Ame geɖe nɔ afima, eye wo katã wodze klo nɔ gbe dom ɖa. Nyɔnu subɔla aɖe va Dada gbɔ hebiae nusita medze klo o. Esi Dada tsɔm fiae la, eyi va ƒo nu kple nunɔla la. Esi subɔlaa trɔ la, ekplɔ mí yi mɔa nu eye wògblɔ na Dada be wòagblẽm ɖe gota ne eya ɖeka nage ɖe xɔa me. Egblɔ be le dzinyelawo ƒe nuvɔ̃ tae “makɔmakɔtɔ” la tsɔm na wo. Dada trɔ yi aƒeme kple aɖatsi. Mebu tame le nusia ŋu ɣeyiɣi didi. Mebiaa ɖokuinye be, ‘Amekae nye “makɔmakɔtɔ” sia?’\nLe ƒe 1948 me, esime mexɔ ƒe 12 la, Dada kɔm yi kɔƒe si nye Merenki me le Chuvash Nutoa, si didi anɔ kilometa 80 tso míaƒe aƒe gbɔ. Dɔyɔtsiwo nɔ afima, eye Dada nɔ mɔ kpɔm be woate ŋu ayɔ dɔ nam le tsia me. Nusiwo nunɔlawo bia be woawɔ hafi woayɔ dɔ nam dometɔ ɖekae nye be nyemegaɖu nu o ŋkeke etɔ̃. Wobia hã be maxɔ Nuɖuɖu Kɔkɔe le sɔlemea. Togbɔ be nyemeka ɖe sɔlehaa dzi boo o hã la, melɔ̃ ɖe nusiwo wobia la dzi. Mɔzɔzɔa didi nam eye wòtea ɖeɖi ame ŋu, gake medo dzi, mena gbe dama dzeani siwo nɔ mɔa dzi xɔ nye susu me.\nAmewo yɔ sɔlexɔa me. Esi Dada kɔm to ameawo dome yina la, nyɔnu tsitsi aɖe tsɔ kpetike aɖe nam. Mexɔe de nye kotoku me. Esi wòɖo dzinye be maxɔ Nuɖuɖu Kɔkɔea la, nyɔnu tsitsia do ɣli be: “Fada, megana Nuɖuɖu Kɔkɔe lae o! Eɖu kpetike fifi laa!” Meɖe eme be kpetikea le nye kotoku me, gake nunɔlaa do ɣli be: “Wò nuwɔametɔ mabuame! Alakpa hã da ge nèlea? Mikɔe dzoe le sɔlexɔa me!” Gake ŋufɔke la, nunɔla bubu nam Nuɖuɖu Kɔkɔea eye wòtsɔ “tsi kɔkɔe” klɔ ŋunye. Gake nukunu aɖeke medzɔ o. Nye lãmegbegblẽa ganɔ anyi.\nAgbalẽsɔsrɔ̃ me Ŋgɔyiyiwo\nTogbɔ be menye nuwɔametɔ ale gbegbe le ŋutilã me hã la, le nye ƒewuiwo me la, meminya agbalẽsɔsrɔ̃ me taɖodzinu geɖe. Le ƒe 1956 me la, meɖo Komsomol (Kɔmiunist Sɔhɛwo ƒe Nubabla) me, eye le ɣeyiɣi aɖe megbe la, mefia Komsomol ŋutinya sɔhɛ siwo ganɔ mía yome. Menye Dekɔnunyawo Gbɔkpɔƒe me tɔ le nuwɔametɔwo ƒe aƒe aɖe me, eye menye radio dɔwɔƒe dzikpɔla kple radio dzi dɔwɔla le afima.\nGakpe ɖe eŋu la, menye agbalẽdzraɖoƒedzikpɔla le ŋkunɔwo ƒe agbalẽ siwo wolé ɖe agba dzi tsɔ tsanae dzikpɔƒe, eye wotiam be manye Ʋɔnudrɔ̃lawo ƒe Ha si Tsi Tre Ðe Ahatsunono Ŋu me tɔ. Mede ha kple hadziha aɖe hã, si me medzi ha, heƒo haƒonu geɖe hã le.\nLe Nuwɔametɔwo ƒe Aƒeme\nLe ƒe 1957 me esime mexɔ ƒe 21 la, nye lãmegbegblẽa zi dzinye be meva nɔ nuwɔametɔwo ƒe aƒeme. Gake meɖoe kplikpaa be nyemana ta o. Le ƒe 1963 ƒe October me la, meyi ɖe Moscow ƒe Ŋutinuwo Ðɔɖɔɖo Ŋutinusrɔ̃ƒe. Le afima la wowɔ dɔ vovovo 18 nam be woatsɔ adzɔ nye afɔwoe.\nGbã wohe nye afɔwo. Le ŋkeke enyi megbe la, wowɔ dɔ le wo ŋu. Emegbe wobla afɔawo be woanɔ wo teƒe vaseɖe ɣeyiɣi si woawɔ dɔ si akplɔe ɖo. Dɔnɔdzikpɔlaa faa avi ne ekpɔ fu si gbegbe kpem menɔ.\nLe dzinu ene siwo kplɔe ɖo me la, mesrɔ̃ zɔzɔ kple bunɔwo ƒe atizɔti. Mete ŋu zãa bunɔwo ƒe atizɔtiawo tsɔ tsona eye nye kɔkɔme va ɖo afɔ etɔ̃ kloe. Nye kpekpeme wu kilogram 25 vie. Esi mete zɔzɔ kple bunɔwo ƒe atizɔtiawo ko la, megatrɔ yi nuwɔametɔwo ƒe aƒeame le ƒe 1964 me. Nublanuitɔe la, nye afɔmeƒu masẽmasẽawo mete ŋu tsɔa nye ametia ƒe kpekpeme o, eye medidi o eva hiã be maganɔ tatam, alo azã bunɔkeke hafi azɔ. Vaseɖe egbe la, bunɔkeke koŋue mezãna tsɔ zɔnae.\nNyemegadea sɔleme azɔ̃ o. Nya si wogblɔ be “makɔmakɔtɔ” ye tsɔm na wodzi la kua dzi nam ale gbegbe. Melɔ̃ fofonye kple danye ale gbegbe, eye nyemate ŋu axɔe ase be woawo kple Mawue na mele nɔnɔme ma me o. Medzea agbagba be nukpɔsusu nyuitɔ nanɔ asinye. Medina be mawɔ nyui na amewo, eye vevietɔ wu la, matsɔ ana kakaɖedzi ɖokuinye be nye hã mate ŋu awɔe.\nLe ƒe 1970 me la, meɖe Lidia, amesi ƒe akpa aɖewo tu tso ɖevime ke. Míeƒle aƒe sue aɖe si me míenɔ ƒe 15 sɔŋ. Le ɣemaɣiwo la, mía kple evea siaa míewɔa dɔ tsɔ kpɔa mía ɖokui dzii. Mesrɔ̃ gaƒoɖokui kple mɔ̃ sue bubuwo dzadzraɖo.\nMezã avu si wona hehee tsɔ wɔa dɔ vevi geɖe hena ɣeyiɣi aɖe. Le nyateƒe me la, mía kple ame aɖe si naa hehe avuwo míewɔ kɔmega tɔxɛ aɖe na avuawo. Avu eve nɔ asinye—ɖeka ŋkɔe nye Vulkan eye eveliae nye Palma. Palma nye zɔhɛ nuteƒewɔla ƒe geɖe. Ne míeyi fiase me la, eva tsɔa nuɖuɖu bablɛwo vɛ nam. Nusi ko medina be yeawɔ o enye be wòanɔ fli me ne míeyina fe xe ge. Etsɔa eƒe aɖuwo léa nye gakotokua eye nulénu sue aɖe nɔ eƒe kɔmegaa ŋu si ŋu metsi nye asiƒlekplo ɖo.\nLe ƒe 1973 me la, danye dze dɔ vevie. Esi wònye menɔ aƒeme ɣesiaɣi ta la, mía kple srɔ̃nye míetso nya me be míava kplɔe wòava nɔ mía gbɔ. Kaka ɣemaɣi naɖo la, fofonye kple nɔvinyeŋutsu atɔ̃ ku xoxo, eye nɔvinye etɔ̃ mamlɛawo nɔ Russia ƒe akpa bubuwo. Esime Dada nɔ mía gbɔ la, medze agbagba be mawɔ ɖesiaɖe si mate ŋui nɛ. Eva ku mlɔeba esi wòxɔ ƒe 85.\nLe ƒe 1978 me la, meɖoe be mawɔ ʋu na ɖokuinye. Esi mete kpɔ wɔ geɖe tsɔ srɔ̃ ewɔwɔ vɔ megbe la, mete ŋu wɔ ɖeka mlɔeba si sɔ nam. Dukɔa ƒe Ʋukukudɔdzikpɔƒe si le afima ɖe mɔ nam be makui atsɔ adoe kpɔ ne woadee agbalẽ me. Mena ŋkɔe be Osa (Wasp). Mía kple srɔ̃nye míewɔ kekexɔ sue aɖe ɖe eŋu si ate ŋu atsɔ agba si ƒe kpekpeme ade kilogram 300. Mía kple evea míete ŋu nɔa eme tsana hetsɔa nuwo ɖe ŋuti. Míezã ʋu sia vaseɖe ƒe 1985 me.\nLe ɣeyiɣi sia me la, nye miame ŋku gbã, eye nye ɖusime ŋku meganɔ nu kpɔm nyuie o. Emegbe dzidɔ va dze Lidia dzi. Le ƒe 1985 ƒe May me la, míaƒe lãmegbegblẽa zi mía dzi be míeʋu yi nuwɔametɔwo ƒe aƒe aɖe me le dugã si nye Dimitrovgrad me.\nNusita Dzi Dzɔam Ale Gbegbe Fifia\nLe ƒe 1990 ƒe dzomeŋɔli la, Yehowa Ðasefowo va nuwɔametɔwo ƒe aƒe si me míenɔ la me. Woƒe nufiafiawo dzɔ dzi nam ale gbegbe. Woxlẽ nu tso ŋutsu si wodzi wònye ŋkunɔ si ƒe nya le Yohanes ƒe Nyanyuia me la ŋu nam. Yesu gblɔ le eŋu be: “Menye amesia alo eƒe dzilawoe wɔ nuvɔ̃ o.” (Yohanes 9:1-3) Woɖe eme nam be ɖe míenyi nuvɔ̃ kple dɔléle dome tso mía tɔgbui Adam gbɔ.—Romatɔwo 5:12.\nƑo wo katã ta la, nyateƒe si nye be Mawu ayɔ dɔ amesiwo katã akpɔ agbe anɔ Via Yesu Kristo ƒe Dziɖuɖua te, esime woagbugbɔ Paradiso ava anyigba dzi la wɔ dɔ ɖe dzinye ŋutɔ. (Psalmo 37:11, 29; Luka 23:43; Nyaɖeɖefia 21:3, 4) Dzidzɔɖatsiwo nɔ dodom le mo nam, eye megblɔ na ɖokuinye be: “Mekpɔ nyateƒe la, nyateƒe la, nyateƒe la!” Mesrɔ̃ Biblia kple Yehowa Ðasefowo ƒe ɖeka, eye le ƒe 1991 me la, mexɔ nyɔnyrɔ ɖe tsi me tsɔ ɖo kpe nye adzɔgbeɖeɖe na Yehowa Mawu dzi.\nTogbɔ be edzroam vevie be masubɔ Yehowa eye maɖe gbeƒã eƒe tameɖoɖo wɔnukuawo hã la, mɔxenu geɖe ɖe kpe nam. Tsã la, mehiã be matsa o, gake fifia eva hiã be mado ava gblɔ nye dzixɔsewo na amewo. Nye anyigbamama gbãtɔ si me maɖe gbeƒã le enye míaƒe nuwɔametɔwo ƒe aƒeame, afisi amesiwo wu 300 le. Be mate ŋu aɖo ame geɖe alesi nu anya wɔ gbɔ la, mebia be woana dɔm le xɔ si me wokpɔa aƒeamenyawo gbɔ le la me.\nŊdi sia ŋdi la, menɔa nye dɔwɔƒe nɔa nye dɔdasiwo wɔm. Le nye dɔa wɔwɔ me la, medze xɔlɔ̃ yeye geɖe eye medzroa Biblia me nyati dodzidzɔnamewo me kpli wo. Wo dometɔ geɖe xɔ agbalẽ kple magazine geɖe siwo kpe ɖe wo ŋu be wose Biblia gɔme. Eva ma amesiwo vaa afima be woana maxlẽ Biblia kple Biblia-srɔ̃gbalẽwo na wo. Le ŋdɔnuɖuɣiwo la, amewo yɔa xɔ si me mía kple srɔ̃nye míele me ale gbegbe be ɣeaɖewoɣi, ame bubu aɖeke magate ŋu ava eme o.\nNɔviŋutsu kple nɔvinyɔnu Kristotɔ siwo le Yehowa Ðasefowo ƒe hamea me kpena ɖe ŋunye geɖe le gbeƒãɖeɖedɔa me. Wotsɔa Biblia-srɔ̃gbalẽwo vɛ na mía kple srɔ̃nye hezãa ɣeyiɣi ɖe mía ŋu. Wokpena ɖe ŋunye le Fiaɖuƒe Akpata me yiyi hena hamea ƒe kpekpewo hã me. Ðasefo aɖe ƒle dzokeke si ŋu kekeʋu nɔ be wòatsɔ anɔ nye kɔmee. Enye dzidzɔ be nɔvi bubu siwo si ʋu le va kɔam le vuvɔŋɔli me dzinuwo me.\nBelélename lɔlɔ̃tɔe alea wɔe be mete ŋu de takpekpe gã, alo Yehowa Ðasefowo ƒe nufiafiakpekpe geɖe. Gbãtɔ si medee nye dukɔwo dome takpekpe gã si wowɔ le Moscow si ame gbogbo aɖe de le July 1993 me, afisi vavalawo ƒe agbɔsɔsɔ gbogbotɔ kekeake ɖo 23,743, tso dukɔ siwo wu 30 me. Ehiã be mazɔ mɔ abe kilometa 1,000 ene hafi ade takpekpe ma. Tso ɣemaɣi la, Yehowa ƒe amewo ƒe takpekpe gã aɖeke meto ŋunye kpɔ o.\nNuwɔametɔwo ƒe aƒe si me míele la dzi kpɔlawo dea bubu ŋunye ale gbegbe, eye medaa akpe ɖe eta. Srɔ̃nye Lidia, amesi mía kplii míeli ɖekae ƒe 30 hã kpena ɖe ŋunye, togbɔ be meda asi ɖe nye subɔsubɔdzixɔsewo dzi o hã. Gake ƒo wo katã ta la, Yehowa zãa eƒe alɔkame sesẽ la kpena ɖe ŋunye eye wòkɔa eƒe yayra wɔnukuwo ɖe dzinye. Nyitsɔ laa, le September 1, 1997, dzi la, woɖom menye gbesiagbe mɔɖela, si nye alesi woyɔa Yehowa Ðasefowo ƒe ɣeyiɣiawo katã ƒe subɔlawoe.\nNɔnɔmewo do mo ɖa zi geɖe le nye agbe me si ate ŋu ana nye dzi nadzudzɔ dɔwɔwɔ eye maku hafi. Aleke gbegbe dzi dzɔam be medzɔ nenema o, eye meva nya Agbenala, Yehowa Mawu helɔ̃e enye si! Medi be mayi edzi awɔ ɖeka kple nye gbɔgbɔme nɔviŋutsu kple nɔvinyɔnuwo le xexeame godoo asubɔe zi alesi nye dzi kpɔtɔ le dɔ wɔm.\nMía kple srɔ̃nye Lidia\nNufiafia nusrɔ̃vi aɖe le míaƒe nuwɔametɔwo ƒe aƒeme\nƉoe Ɖe Amewo Ɖoe Ɖe Amewo Mɔkpɔkpɔ Le Asinye Togbɔ Be Menye Nuwɔametɔ Hã\ng00 12/8 axa 28-31


Marko 2 | Biblia Le Internet Dzi | Xexe Yeye Gɔmeɖeɖe (1984)\n2 Ke hã, le ŋkeke aɖewo megbe la, egage ɖe Kapernaum, eye amewo se be ele aƒe me. 2 Eya ta ame geɖewo va ƒo ƒu, wosɔ gbɔ ale gbegbe be teƒe aɖeke meganɔ anyi o, mɔ menɔ ʋɔtrua nu kura gɔ̃ hã o, eye wòte nya la gbɔgblɔ na wo. 3 Eye amewo kplɔ lãmetututɔ aɖe si ame ene kɔ la gbɔna egbɔ. 4 Gake le esi womete ŋu kɔe va ɖo Yesu gbɔ o le ameha la ŋuti ta la, wofo xɔ si me wònɔ la tame, eye esi woŋɔe vɔ la, woɖiɖi aba si dzi lãmetututɔ la mlɔ la ɖe anyi. 5 Eye esi Yesu kpɔ woƒe xɔse la, egblɔ na lãmetututɔ la be: “Vinye, wotsɔ wò nu vɔ̃wo ke.” 6 Ke agbalẽfialawo dometɔ aɖewo bɔbɔ nɔ anyi ɖe afi ma, eye wonɔ susum le woƒe dziwo me be: 7 “Nu ka tae ŋutsu sia le nu ƒom alea? Ele busunya gblɔm. Ame kae ate ŋu atsɔ nu vɔ̃wo ake, ne menye Mawu ɖeka ko oa?” 8 Gake esi Yesu nya le eƒe gbɔgbɔ me enumake be wonɔ susum le wo ɖokuiwo me nenema la, egblɔ na wo be: “Nu ka tae miele nu siawo ŋu bum le miaƒe dziwo me? 9 Kae bɔbɔ wu, be woagblɔ na lãmetututɔ la be, ‘Wotsɔ wò nu vɔ̃wo ke’ loo, alo be woagblɔ be, ‘Tso, nàtsɔ wò aba, eye nàzɔ’? 10 Ke ne mianyae be ŋusẽ le Amegbetɔvi la si be wòatsɔ nu vɔ̃wo ake le anyigba dzi la,”. . . egblɔ na lãmetututɔa be: 11 “Mele egblɔm na wò be, Tso, tsɔ wò aba, eye nàyi aƒewò me.” 12 Tete wòtso, eye wòtsɔ eƒe aba enumake hezɔ do go le wo katã ŋkume, ale be ɖeko woƒe nu ku, eye wodo Mawu ɖe dzi, nɔ gbɔgblɔm be: “Míekpɔ etɔgbi kpɔ o.” 13 Eye wògado go yi ƒu la nu; eye ameha blibo la yi edzi nɔ egbɔ vam, eye wòte nufiafia wo. 14 Ke esi wòva yina la, eƒe ŋku kli Alfeo vi Lewi wòbɔbɔ nɔ anyi ɖe nudzɔƒe, eye wògblɔ nɛ be: “Dze yonyeme.” Eye esi wòtso la, edze eyome. 15 Emegbe eva eme be enɔ kplɔ̃ ŋu le eƒe aƒe me, eye nudzɔla kple nu vɔ̃ wɔla geɖewo nɔ kplɔ̃ ŋu kple Yesu kpakple eƒe nusrɔ̃lawo, elabena wosɔ gbɔ, eye wodze eyome. 16 Gake esi Farisitɔwo ƒe agbalẽfialawo kpɔ be enɔ nu ɖum kple nu vɔ̃ wɔlawo kpakple nudzɔlawo la, wote gbɔgblɔ na eƒe nusrɔ̃lawo be: “Nudzɔlawo kple nu vɔ̃ wɔlawo hãe wòɖua nu kplia?” 17 Esi Yesu se nya sia la, egblɔ na wo be: “Ame siwo le lãmesẽ me la mehiã atikewɔla o, gake ame siwo le dɔ lém la hiãe. Meva be mayɔ nu vɔ̃ wɔlawo, ke menye ame dzɔdzɔewo o.” 18 Ke Yohanes ƒe nusrɔ̃lawo kple Farisitɔwo tsia nu dɔna. Eya ta wova gblɔ nɛ be: “Nu ka tae Yohanes ƒe nusrɔ̃lawo kple Farisitɔwo ƒe nusrɔ̃lawo tsia nu dɔna, evɔ wò nusrɔ̃lawo ya metsia nu dɔna o?” 19 Eye Yesu gblɔ na wo be: “Esime ŋugbetɔsrɔ̃ le exɔlɔ̃awo gbɔ la, ŋugbetɔsrɔ̃ xɔlɔ̃awo mate ŋu atsi nu adɔ o, alo menye nenemae oa? Zi ale si ŋugbetɔsrɔ̃ la le wo gbɔ la, womate ŋu atsi nu adɔ o. 20 Gake ŋkekewo li gbɔna, esime woakplɔ ŋugbetɔsrɔ̃ la adzoe le wo gbɔ, eye ekema woatsi nu adɔ le ŋkeke ma me. 21 Ame aɖeke metsɔa avɔ yeye si womenya kpɔ o la ƒe nuɖeɖi tɔna ɖe awudziwui xoxo ƒe vuvu teƒe o; ne ewɔe nenema la, avɔ yeyea ƒe ŋusẽ katã aho awu xoxoa ɖe eɖokui ŋu, eye vuvu la awu tsãtɔ. 22 Eye ame aɖeke mekɔa wain yeye ɖe waingolo xoxowo me o; ne ewɔe nenema la, ekema wain la ana goloawo nawó, eye wain la kple goloawo siaa dome agblẽ. Ke boŋ wokɔa wain yeye ɖe waingolo yeyewo me.” 23 Ke eva eme be enɔ zɔzɔm to nukugblewo me le sabat dzi, eye esi eƒe nusrɔ̃lawo nɔ yiyim la, wode asi nukuawo ŋeŋe me. 24 Eya ta Farisitɔwo va gblɔ nɛ be: “Kpɔ ɖa! Nu ka tae wole nu si mele se nu o la wɔm le sabat dzi?” 25 Gake egblɔ na wo be: “Ðe miexlẽ nu si David wɔ, esime hiã tui, eye dɔ nɔ ewum, eya kple eŋutimewo, la kpɔ oa? 26 Ale si wòge ɖe Mawu ƒe aƒe la me, le nunɔlawo ƒe tatɔ Abiatar ŋuti nuŋlɔɖia me, eye wòɖu abolo siwo wotsɔ ɖoa Mawu ŋkume, siwo ŋu se meɖe mɔ ɖo na ame aɖeke be wòaɖu o, negbe nunɔlawo ko, eye wòna ɖe eŋutimewo hã oa?” 27 Eya ta eyi edzi gblɔ na wo be: “Sabat la va li le amegbetɔ ta, ke menye amegbetɔ le sabat la ta o; 28 eya ta Amegbetɔvi la nye sabat la kura gɔ̃ hã ƒe Aƒetɔ.”


ÐOKUIDZIÐUÐU kple nukpɔsusu nyui ƒe amesinɔnɔ le vevie ŋutɔ na suklidɔlélawo ƒe lãmesẽ kple nyonyo. Gake be dɔ sia lélawo natu nɔnɔme siawo ɖo la, ehiã be woakpe ɖe wo ŋu ɣesiaɣi. Eyata ƒometɔwo kple xɔlɔ̃wo madi be yewoanɔ nuɖuɖu siwo mesɔ o tsɔm na suklidɔléla o, ɖewohĩ anɔ gbɔgblɔm nɛ be, ‘Esia ɖeɖe ya magblẽ naneke le ŋuwò o.’ Harry, amesi ŋu dzidɔ kple suklidɔ Ha 2 lia le gblɔ be: “Srɔ̃nye kpena ɖe ŋunye ŋutɔ. Menaa nuɖuɖu siwo mele be maɖu o la nɔa aƒea me o. Gake ame aɖewo mesea egɔme o, eye womenya alesi nuɖuɖu mawo ƒe anyinɔnɔ nana wòsesẽna ɣeaɖewoɣi la gɔme o.”\nNe èdea ha kple amesi ŋu suklidɔ le edziedzi la, Biblia ƒe gɔmeɖose nyui eve siwo gbɔna la nanɔ susu me na wò be: “Ame aɖeke nagadi ye ŋutɔ tɔ o, ke nusi nye ame bubu tɔ la boŋ,” kple “Lɔlɔ̃ la . . . media ye ŋutɔ tɔ o.”—Korintotɔwo I, 10:24; 13:4, 5.\nEhiã be amesiwo katã tsɔ ɖe le woƒe lãmesẽ me—suklidɔ ɖale wo ŋu alo mele wo ŋu o—naɖu wo ɖokui dzi le nuɖunyawo gome. Biblia na kpekpeɖeŋu le go sia me, elabena eɖee fia be ɖokuidziɖuɖu tutuɖo hiã na mía dometɔ ɖesiaɖe. Ðe nèɖoe kplikpaa be yeatu nɔnɔme sia ɖo le yeƒe agbe mea? (Galatiatɔwo 5:22, 23) Kpekpeɖeŋu bubu ate ŋu atso Biblia me kpɔɖeŋuwo me, abe Kristotɔ apostolo Paulo tɔ ene. Suklidɔléla aɖe gblɔ be: “Ŋù aɖe nɔ eƒe ŋutilã me ɣesiaɣi, gake esubɔ Mawu bliboe le nuteƒewɔwɔ me. Eyata nye hã mate ŋui!”\nẼ, Paulo xɔ nusi mate ŋu atrɔ o la nenema, ale wòkpɔ dzidzedze geɖe le eƒe dutanyanyuigbɔgblɔdɔa me. (Korintotɔwo II, 12:7-9) Dustin, si xɔ ƒe 18 la nye ŋkuagbãtɔ tso dɔme ke, eye suklidɔ dze edzi esime wòxɔ ƒe 12 ko. Eŋlɔ be: “Menyae be nusianu mede keŋkeŋ le ame aɖeke ŋu le xexe sia me o. Mele mɔ kpɔm na ɣeyiɣi si suklidɔ maganɔ ŋunye o la le Mawu ƒe xexe yeyea me. Le gonyeme la, ɣeyiɣi kpui aɖe ƒe nu koe wònye. Ate ŋu anɔ ŋunye ɣeyiɣi didi wu wɔɖiƒoame ya, gake enu ava yi godoo.”\nLãmesẽ deblibo si asu ame si le paradisonyigba dzi le Mawu ƒe Fiaɖuƒea me ƒe mɔkpɔkpɔ si tso Biblia mee nɔ susu me na Dustin wòtsɔ gblɔ nya mae. (Nyaɖeɖefia 21:3, 4) Mawu ƒe Nya do ŋugbe be le Mawu ƒe dziɖuɖu ma te la, “duametɔ aɖeke magblɔ be, yele dɔ lém o.” (Yesaya 33:24; Mateo 6:9, 10) Àdi be yeasrɔ̃ nu geɖe tso Biblia ƒe ŋugbedodo sia ŋua? Ke te ɖe Yehowa Ðasefo siwo le mia gbɔ la ŋu, alo nàzã adrɛs si sɔ le axa 5 lia atsɔ aŋlɔ agbalẽ na magazine sia talawo.\nÐokuidziɖuɖu kple nukpɔsusu nyui ƒe amesinɔnɔ le vevie\nƉoe Ɖe Amewo Ɖoe Ɖe Amewo Alesi Biblia Ate Ŋu Akpe Ðe Suklidɔlélawo Ŋui\ng03 5/8 axa 12


Biblica® Se aɖeke mebla Biblia zazã o Agbenya La™ Romatɔwo 2\nMawu adrɔ̃ ʋɔnu dzɔdzɔe\n1 Esia ta taflatsedodo aɖeke mele wò, ame si drɔ̃a ʋɔnu ame bubu la si o. Nu si nètsɔna drɔ̃a ʋɔnu ame bubu la, eya ke nètsɔna drɔ̃a ʋɔnu ɖokuiwò, elabena wò ame si le ʋɔnu drɔ̃m ame bubu la, wò ŋutɔ èwɔa nu siawo ke. 2 Azɔ la, míenya be Mawu ƒe ʋɔnudɔdrɔ̃ ame siwo wɔa ale nu siawo la nye nyateƒe. 3 Ke ne wò, ame si le ʋɔnu drɔ̃m amewo hafi le nu siawo ke wɔm la, ɖe nèsusu be yeasi le Mawu ƒe ʋɔnudɔdrɔ̃ la nua? 4 Alo ɖe mètsɔ ɖeke le Mawu ƒe dɔmenyo gã la, eƒe dzidodo, kple eƒe dzigbɔɖi me oa? Alo mènya be Mawu ƒe dɔmenyo ƒe taɖodzinue nye be wòana nàtrɔ dzi me oa?\n5 Gake ɖe miaƒe tomaɖomaɖo kple dzimesesẽ ta la, miaƒe nu vɔ̃wo le agbɔ sɔm ɖe edzi, hele Mawu ƒe dɔmedzoeŋkeke la lalam, esime wòadrɔ̃ ʋɔnu dzɔdzɔe. 6 Mawu adrɔ̃ ʋɔnu ame sia ame ku ɖe eƒe dɔwɔwɔ ŋu. 7 Ana agbe mavɔ ame sia ame si tsɔa dzidodo wɔa nu nyui eye wòdia ŋutikɔkɔe kple bubu kple agbe mavɔ si Mawu nana. 8 Ke ahe to na ɖokuitɔdilawo kple ame siwo tsia tsitre ɖe eƒe nyateƒe la ŋu eye wowɔa nu vɔ̃. Mawu atrɔ eƒe dɔmedzoe akɔ ɖe wo dzi. 9 Konyifafa kple fukpekpe ava nu vɔ̃ wɔlawo dzi: gbã la, ava Yudatɔwo dzi, emegbe la, ava ame siwo menye Yudatɔwo o la hã dzi. 10 Ke ŋutikɔkɔe kple bubu kple ŋutifafa atso Mawu gbɔ na ame sia ame si le nu nyui wɔm la, gbã na Yudatɔwo, emegbe la, na ame siwo menye Yudatɔwo o. 11 Elabena Mawu medea vovototo amewo me o.\n12 Eya ta woahe to na ame siwo katã si se mele o la abe semanɔsitɔwo ene ne wowɔ nu vɔ̃ eye woadrɔ̃ ʋɔnu ame siwo le se la te abe setenɔlawo ene. 13 Elabena menye ame siwo sea se la woe nye ame dzɔdzɔewo le Mawu ŋkume o, ke boŋ ame siwo wɔa se la dzi lae woatso afia na abe ame dzɔdzɔewo ene. 14 (Le nyateƒe me la, ne ame siwo menye Yudatɔwo o, ame siwo si se mele o, gake wowɔ nu ɖe dzɔdzɔme ƒe ɖoɖo nu eye wòsɔ kple se la la, ekema wozu se na wo ɖokuiwo, 15 togbɔ be se mele wo si o be woŋlɔ nu si se la bia la ɖe woƒe dziwo me, woƒe dzitsinya hã ɖia ɖase, eye ɣe aɖewo ɣi la, woƒe tamesusu hã bua fɔ wo, eye wòʋlia wo ta ɣe bubu ɣi.) 16 Nu sia adzɔ le ŋkeke si dzi Mawu adrɔ̃ ʋɔnu amewo ƒe nu ɣaɣlawo to Yesu Kristo dzi abe ale si nyanyui la gblɔ ene.\nYudatɔwo kple se la\n17 Azɔ ne mieyɔ mia ɖokuiwo be Yudatɔwo, ne mieɖoa ŋu ɖe se la ŋu, eye mieƒoa adegbe be kadodo nyui le miawo kple Mawu dome, 18 ne mienya eƒe lɔlɔ̃nu, eye mieda asi ɖe nu si nyo la dzi, elabena wofia se la mi; 19 ne mieka ɖe edzi be yewoe afia mɔ ŋkuagbãtɔwo, yewoe nye kekeli na ame siwo le viviti me, 20 ame siwo fiaa nu bometsilawo, ame siwo fiaa nu ɖeviwo, elabena sidzedze kple nyateƒe la le se la me la, 21 ekema wò, ame si le nu fiam ame bubuwo la, ɖe mefiaa nu ɖokuiwò oa? Wò, ame si le mawunya gblɔm na amewo be womegafi fi o ɖe, ɖe nèfiaa fia? 22 Wò, ame si gblɔna be womegawɔ ahasi o ɖe, ɖe nèwɔa ahasia? Wò, ame si tsi tsitre ɖe legbasubɔsubɔ ŋu ɖe, ɖe nèfia gbedoxɔmenuwoa?\n23 Wò, ame si ƒoa adegbe tso seawo ŋu ɖe, ɖe nèdoa vlo Mawu to se la dzi dada mea? 24 Abe ale si woŋlɔe ɖi ene la, ame siwo menye Yudatɔwo o la ɖua fewu le Mawu ŋu ɖe mia ta.\n25 Asixɔxɔ le aʋatsotso ŋu ne miewɔ ɖe se la dzi, gake ne mieda le se la dzi la, ekema miele abe ame siwo wometso aʋa na o la ene. 26 Ne ame siwo wometso aʋa na o la wɔna ɖe seawo dzi la, ɖe womabu wo abe ame siwo wotso aʋa na la ene oa? 27 Ame si wometso aʋa na le ŋutilã me o, gake wòwɔna ɖe se la dzi la, abu fɔ wò, ame si, togbɔ be woŋlɔ se la na wò, eye wotso aʋa na wò hã la, nènye sedzidala.\n28 Ame si nye Yudatɔ le gotagome la, menye Yudatɔ vavã o, elabena aʋatsotso menye gotagomenu kple ŋutilãmenu ɖeɖe ko o. 29 Gbeɖe, ame si nye Yudatɔ vavã la nye Yudatɔ tso eƒe dzi me ke, eye aʋatsotso siae nye ame ƒe dzi ƒe aʋatsotso to Gbɔgbɔ la ƒe ŋusẽ me, ke menye to nya si woŋlɔ ɖi la me o. Ame sia ƒe kafukafu tso Mawu gbɔ, ke menye tso amewo gbɔ o.


Alekee Salomo ƒe gbedoxɔa me gazɔ la ƒe lolome nɔ?\nWoƒo nu tso eŋu le 1 Fiawo 7:26 be tsi agbɔsɔsɔ “bat akpe eve anɔ eme,” si nunɔlawo zãna, evɔ le 2 Kronika 4:5 la, wogblɔ be tsi “bat akpe etɔ̃ anɔ eme.” Esia na amewo gblɔ be nugbugbɔgaŋlɔlawo ƒe vodadae vovototo ma nye ge ɖe Kronika ƒe agbalẽa ƒe nuŋlɔɖia me.\nKe hã, New World Translation (Traduction du monde nouveau) Biblia kpe ɖe mía ŋu míekpɔ ɖekawɔwɔ si le mawunyakpukpui eve mawo dome la dze sii. Biblia sia gblɔ le 1 Fiawo 7:26 be: “Bat akpe eve ye nɔa eme.” Gake de dzesii be le 2 Kronika 4:5 la, egblɔ be: “Bat akpe etɔ̃ ye ate ŋu anɔ gazɔ la me.” Eya ta le 2 Kronika 4:5 la, tsi agbɔsɔsɔme si ate ŋu ayɔ gbedoxɔa me gazɔa ŋutie woƒo nu le, gake 1 Fiawo 7:26 ya ƒo nu tso tsi agbɔsɔsɔme si ko wokuna ɖe gazɔa me la ŋu. Esia fia be womekua tsi ɖe eme wòyɔna taŋtaŋ gbeɖe o. Edze abe tsi si ayɔ gazɔa la ƒe memama eve le etɔ̃ me koe nɔa eme ɖaa ene.\nNu ka tae Yesu kple Petro wotsɔ gaku ɖeka pɛ xe gbedoxɔmedzɔ la ɖo?\nLe Yesu ƒe anyigbadzinɔɣi la, wobiana tso Yuda ŋutsu ɖe sia ɖe, si xɔ ƒe 20 kple edzivɔ la, si be wòaxe gbedoxɔmedzɔ si nyea draxma eve, alo didraxma ɖeka (si nye gaku si ƒe home sɔ kple draxma eve) ƒe sia ƒe. Ga home sia nyea ŋkeke eve ƒe dɔwɔfetu. Esi nya fɔ ɖe te ku ɖe nudzɔdzɔ sia ŋu la, Yesu gblɔ na Petro be: “Yi ƒu ta, da ƒu, eye lã gbãtɔ si nàɖe la, lée, eye ne èke eƒe nume la, àkpɔ [stata ɖeka]. Tsɔe yi ɖana wo ɖe mía kpli wò nu.”—Mateo 17:24-27.\nAgbalẽnyala geɖewo lɔ̃ ɖe edzi be stata si woyɔ le afi sia nye gaku si woyɔna be tetradraxma. Gaku sia ƒe homee nye draxma ene, si nye ame eve ƒe gbedoxɔmedzɔ ƒe home. Tetradraxma la bɔ ɣemaɣi, eye wòte ŋu sua amewo si bɔbɔe wu didraxma la. Eya ta Biblia ŋuti numeɖegbalẽ aɖe gblɔ be: “Ewɔ abe zi geɖe la Yudatɔ eve wɔa ɖeka xea woƒe adzɔ la ene.”—The New Bible Dictionary.\nTsɔ kpe ɖe eŋu la, ne ame ɖeka aɖe di be yeaxe ye ɖeɖe ko ƒe adzɔ la, exea deme aɖe si woxɔna le gagbagba ta. Deme sia ƒe home ate ŋu ade adzɔ la ƒe alafa memama 8. Gake womexɔa deme sia le ame eve siwo wɔ ɖeka tsɔ stata ɖeka xe woƒe adzɔa ya si o. Eya ta le nu suesuesue siawo gɔ̃ hã me la, Mateo ƒe nuŋlɔɖia wɔ ɖeka kple nuwɔna siwo yia edzi le Yesu ƒe anyigbadzinɔɣi.\nTetradraxma ƒe foto si wokeke ɖe enu


Nuxɔxɔ Kple Ŋudzedzekpɔkpɔ Nunana Kple Dzi Blibo\nGbetakpɔxɔ—Tata Si Míesrɔ̃na | July 2009\nGBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Moore Myanmar Ossetian Persian Polish Portuguese Quechua (Bolivia) Romanian Samoan Sepedi Setswana Shona Silozi Slovak Slovenian Sranantongo Swahili Tsonga Turkish Ukrainian Urdu\nYEHOWA, mía Fofo si le dziƒo la, tsɔa ɖe le eme na mía dometɔ ɖe sia ɖe vevie. Mawu ƒe Nya la ka ɖe edzi na mí be eléa be na esubɔlawo katã vevie. (1 Pet. 5:7) Mɔ siwo dzi Yehowa tona léa be na mí la dometɔ ɖekae nye kpekpeɖeŋu vovovo siwo wònaa mí ale be míate ŋu asubɔe nuteƒewɔwɔtɔe. (Yes. 48:17) Vevietɔ ne míele go dom kuxiwo eye míele nu xam la, Yehowa dina be míana kpekpeɖeŋu si yenana la naɖe vi na mí. Mose ƒe Sea ɖe nyateƒenya sia fia.\nLe Mose ƒe Sea me la, Yehowa wɔ ɖoɖo lɔlɔ̃tɔe hena kpekpeɖeŋunana “ame dahewo” abe tsyɔ̃eviwo, ahosiwo, kple amedzrowo ene. (3 Mose 19:9, 10; 5 Mose 14:29) Enyae be ye subɔla aɖewo ahiã kpekpeɖeŋu tso wo hatitadeagulawo gbɔ. (Yak. 1:27) Eya ta mele be esubɔlawo dometɔ aɖeke nahe ɖe megbe le kpekpeɖeŋuxɔxɔ tso ame siwo Yehowa ʋã dzi na be woakpe ɖe wo ŋu la gbɔ me o. Togbɔ be ele alea hã la, anyo be nɔnɔme nyuitɔ nanɔ mía si ɖe kpekpeɖeŋu siwo míelɔ̃ xɔ la ŋu.\nLe ɣeyiɣi ma ke me la, Mawu ƒe Nya la te gbe ɖe edzi be ele be Mawu ƒe amewo nanye nunalawo hã. Ðo ŋku nuŋlɔɖi si ku ɖe “ahosi dahe” aɖe si ŋu Yesu lé ŋku ɖo le gbedoxɔ si nɔ Yerusalem me ŋu la dzi. (Luka 21:1-4) Anɔ eme be ekpɔ viɖe tso ɖoɖo si Yehowa wɔ lɔlɔ̃tɔe na ahosiwo abe ale si wogblɔe le Sea me ene la me. Ke hã, togbɔ be ahosi sia da ahe hã la, womeɖoa ŋku edzi abe nuxɔla ene o, ke boŋ abe nunala ene. Eƒe nunanagbɔgbɔ sia anya he dzidzɔ vae nɛ, elabena abe ale si Yesu gblɔe ene la, “dzidzɔ geɖe le nunana me wu nuxɔxɔ.” (Dɔw. 20:35) Esi nyateƒenya ma le susu me na wò la, aleke nàwɔ ate ŋu anɔ “nu nam amewo” ale be wò hã nàkpɔ dzidzɔ si dona tso nunana me?—Luka 6:38.\n‘Aleke Maɖo Eteƒe Na Yehowa?’\nHakpala la bia eɖokui be: “Aleke maɖo dɔmenyo, siwo katã Yehowa wɔ nam la, teƒe nɛ?” (Ps. 116:12) Dɔmenyo kawoe Yehowa wɔ nɛ? Yehowa lée ɖe te le “hiã kple nuxaxa” ƒe ɣeyiɣiwo me. Gawu la, Yehowa ‘ɖe eƒe luʋɔ tso ku me.’ Fifia eya hã di be ‘yeaɖo eteƒe’ na Yehowa le mɔ aɖe nu. Nu kae hakpalaa ate ŋu awɔ? Egblɔ be: “Maxe nye adzɔgbeɖeɖe na Yehowa.” (Ps. 116:3, 4, 8, 10-14) Eɖoe kplikpaa be yeawɔ ɖe ŋugbe tɔxɛ siwo yedo na Yehowa la dzi, eye yeatsɔ agba siwo katã le ye dzi le eŋkume la.\nWò hã àte ŋu awɔ nenema ke. Alekee? Eyae nye be nànɔ agbe nɔm ɖe Mawu ƒe sewo kple gɔmeɖosewo nu ɣesiaɣi. Eya ta kpɔ egbɔ be wò tadedeagu na Yehowa nayi edzi anye nu vevitɔ na wò le agbe me, eye nàɖe mɔ Mawu ƒe gbɔgbɔ la nanɔ mɔ fiam wò le nu sia nu si nèwɔna la me. (Nyagb. 12:13; Gal. 5:16-18) Le nyateƒe me la, màte ŋu aɖo nu siwo katã Yehowa wɔ na wò la teƒe nɛ bliboe gbeɖe o. Ke hã, ‘edoa dzidzɔ na Yehowa ƒe dzi’ be wòakpɔ wò nàtsɔ wò dzi blibo anɔ esubɔm. (Lod. 27:11) Mɔnukpɔkpɔ gã ka gbegbee nye esi be nàdo dzidzɔ na Yehowa le mɔ sia nu!\nKpe Asi Ðe Hamea Ƒe Nyonyo Ŋu\nÐikeke mele eme o be àlɔ̃ ɖe edzi be Kristo hamea ɖe vi na ye le mɔ geɖewo nu. To hamea dzi la, Yehowa na gbɔgbɔmenuɖuɖu gbogbo aɖe wò. Èxɔ nyateƒea, eye wòna nèkpɔ ablɔɖe tso subɔsubɔhawo ƒe alakpanufiafiawo kple gbɔgbɔmeviviti me. (Yoh. 8:32) To hame ƒe kpekpewo, takpekpe suewo kple gãwo, siwo ƒe ɖoɖo “kluvi nyateƒetɔ kple aɖaŋudzela” la wɔ dzi la, sidzedze si ana nàkpɔ agbe mavɔ le paradisonyigba dzi, afi si vevesese kple dɔléle aɖeke maganɔ anyi le o la, su asiwò. (Mat. 24:45-47) Ðe nàte ŋu axlẽ viɖe siwo katã nèkpɔ—kple esiwo nàgakpɔ le etsɔme—to Mawu ƒe hamea dzi la? Nu kae nàte ŋu atsɔ aɖo eteƒe na hamea?\nApostolo Paulo ŋlɔ bena: “Wokpe ŋutilã blibo la katã pɛpɛpɛ, eye eƒe kpeƒekpeƒe siwo naa nu si hiã le eƒe ŋutinu ɖe sia ɖe ƒe dɔ si wonae be wòawɔ la nu, na wòle dɔ wɔm ɖekae, hekpea asi ɖe ŋutilã la ƒe tsitsi ŋu, hena eɖokui tutu le lɔlɔ̃ me.” (Ef. 4:15, 16) Togbɔ be Kristotɔ amesiaminawo koŋ ŋue mawunyakpukpui sia me nyawo ku ɖo hã la, gɔmeɖose siwo dze le eme la ate ŋu aku ɖe Kristotɔ siwo li egbea katã ŋu. Ɛ̃, hamea me tɔ ɖe sia ɖe ate ŋu akpe asi ɖe hamea ƒe nyonyo kple eƒe tsitsi ŋu. Le mɔ kawo nu?\nMíate ŋu awɔ esia to agbagbadzedze ɣesiaɣi be míanye dzideƒo kple gbɔgbɔmetutuɖo tsoƒe na mía nɔviwo. (Rom. 14:19) Míagate ŋu akpe asi ɖe “ŋutilã la ƒe tsitsi ŋu” to Mawu ƒe gbɔgbɔa ƒe kutsetse la ɖeɖe fia le míaƒe nuwɔwɔ kple haxɔsetɔwo me. (Gal. 5:22, 23) Tsɔ kpe ɖe eŋu la, míate ŋu adi mɔnukpɔkpɔ siwo dzi míato awɔ “nyui na amewo katã, gake vevietɔ la, míawɔe na ame siwo do ƒome kpli mí le xɔse la me.” (Gal. 6:10; Heb. 13:16) Hamea me tɔwo katã—nɔviŋutsuwo kple nɔvinyɔnuwo, ɖeviwo kple tsitsiawo siaa—ate ŋu akpɔ gome le ‘ŋutilã la tutu le lɔlɔ̃ me’ me.\nGakpe ɖe eŋu la, míate ŋu azã míaƒe ŋutetewo, ŋusẽ, kple míaƒe nunɔamesiwo atsɔ akpe asi ɖe agbeɖeɖedɔ si hamea wɔna la ŋu. Yesu Kristo gblɔ be: “Faa miexɔe.” Aleke wòle be míawɔ nui? Eɖo eŋu be: “Faa minae.” (Mat. 10:8) Eya ta kpɔ gome bliboe le Fiaɖuƒegbeƒãɖeɖe kple nusrɔ̃lawɔwɔ dɔa me. (Mat. 24:14; 28:19, 20) Ðe nɔnɔme aɖewo wɔe be màte ŋu awɔ geɖe oa? Ðo ŋku ahosi dahe si ŋu Yesu ƒo nu tsoe la dzi. Nu si wòna la nɔ sue ŋutɔ. Ke hã, Yesu gblɔ be ewɔ geɖe wu ame bubuawo katã. Nu siwo katã eƒe nɔnɔmea ɖe mɔ nɛ be wòana lae nye ema wòna.—2 Kor. 8:1-5, 12.\nNuxɔxɔ Kple Nɔnɔme Nyuitɔ\nAte ŋu ahiã ɣeaɖewoɣi be nàxɔ kpekpeɖeŋu tso hamea gbɔ. Megadzɔ gbeɖe be nàhe ɖe megbe le kpekpeɖeŋu ɖe sia ɖe si hamea adi be yeana wò esi nèle akɔ kpem kple nuɖoanyi sia ƒe amemiamiawo la xɔxɔ ŋu o. Yehowa ɖo ŋutsu siwo dze heléa be na ame be ‘woakplɔ hame’ la—ale be woakpe ɖe ŋuwò ne èle dodokpɔwo kple xaxawo me tom. (Dɔw. 20:28) Hamemetsitsiwo kple hamea me tɔ bubuwo di be yewoafa akɔ na wò, ana kpekpeɖeŋu wò ahakpɔ tawò le ɣeyiɣi sesẽwo me.—Gal. 6:2; 1 Tes. 5:14.\nGake kpɔ egbɔ be yeɖe nɔnɔme nyuitɔ fia ne èxɔ kpekpeɖeŋu aɖe si nèhiã na. Kpɔ ŋudzedze ɖe kpekpeɖeŋu si nèxɔna la ŋu ɣesiaɣi. Bu kpekpeɖeŋu si haxɔsetɔwo naa wò la be enye Mawu ƒe amenuveve ɖeɖe fia ye. (1 Pet. 4:10) Nu ka tae esia le vevie? Nu si tae nye be míedi be míaxɔ nu siwo wonaa mí la akpemadamadatɔe abe ale si xexea wɔnɛ ene o.\nDa Sɔ Eye Nàse Nu Gɔme\nPaulo ŋlɔ ku ɖe Timoteo ŋu le lɛta si wòɖo ɖe hame si nɔ Filipi la me be: “Ame aɖeke mele asinye, si ƒe nɔnɔme sɔ kple etɔ, si alé be na mi vavã le nu siwo ku ɖe mia ŋu la gome, de enu o.” Gake Paulo gblɔ kpee be: “Ame susɔeawo katã le woawo ŋutɔwo ƒe nyonyo dim, menye Kristo Yesu tɔ o.” (Fp. 2:20, 21) Esi ŋkubiãnya ma si Paulo gblɔ le susu me na mí ta la, aleke míawɔ egbea be míatsi dzi fũu ɖe mía “ŋutɔwo ƒe nyonyo” ko ŋu o?\nMele be míadi nu geɖe fũu akpa tso hamea me tɔwo si ne míedi tso wo si be woazã woƒe ɣeyiɣi atsɔ akpe ɖe mía ŋu míakpɔ míaƒe kuxiwo gbɔ o. Nu ka tae mele be míawɔe nenema o? Bu nya sia ŋu kpɔ: Ðikeke mele eme o be ne nɔvi aɖe na ŋutilãmekpekpeɖeŋu aɖe mí míetsɔ kpɔ hiahiã kpata aɖe gbɔ la, míakpɔ ŋudzedze ɖe eŋu ŋutɔ. Gake ɖe míabia nu geɖe fũu akpa tso nɔvia si ne míele ŋutilãmekpekpeɖeŋu ma dima? Gbeɖe. Le mɔ ma ke nu la, togbɔ be edzɔa dzi na mía nɔvi lɔ̃amewo ɣesiaɣi be yewoana kpekpeɖeŋu mí hã la, ele be míada asɔ ahaɖe nugɔmesese afia le ɣeyiɣi agbɔsɔsɔme si míekpɔa mɔ be woazã ɖe mía ŋu la gome. Nya lae nye be nu sia nu si míaƒe haxɔsetɔwo awɔ atsɔ akpe ɖe mía ŋu le ɣeyiɣi sesẽwo me la, míadi be woawɔe kple dzi faa.\nÀte ŋu aka ɖe edzi be nɔviwò Kristotɔwo anɔ klalo ɣesiaɣi ahalɔ̃ faa be yewoana kpekpeɖeŋu wò. Ke hã, ɣeaɖewoɣi la, manya wɔ be woakpɔ wò hiahiãwo katã gbɔ na wò o. Ne edzɔ alea la, ka ɖe edzi be Yehowa alé wò ɖe te eɖanye dodokpɔ ka ke me tomee nèle o abe ale si wòwɔe na hakpalaa ene.—Ps. 116:1, 2; Fp. 4:10-13.\nEya ta lɔ̃ faa nàxɔ kpekpeɖeŋu ɖe sia ɖe si Yehowa ana wò la ŋudzedzekpɔkpɔtɔe, vevietɔ le xaxaɣiwo kple hiãɣiwo. (Ps. 55:23) Yehowa di be nàwɔe nenema. Ke hã, edi hã be nànye ame si “naa nu kple dzidzɔ.” Eya ta ‘ɖoe le wò dzi me’ bliboe be yeana nu sia nu si yeate ŋui le ale si wò nɔnɔme aɖe mɔe nu be nàtsɔ akpe asi ɖe tadedeagu vavã la ŋu. (2 Kor. 9:6, 7) Le mɔ ma nu la, àte ŋu awɔ nu evea siaa—àxɔ nu ŋudzedzekpɔkpɔtɔe ahana nu kple dzi blibo hã.\n[Aɖaka/Nɔnɔmetata siwo le axa 31]\n“Aleke maɖo dɔmenyo, siwo katã Yehowa wɔ nam la, teƒe nɛ?”—Ps. 116:12\n▪ Di mɔnukpɔkpɔ siwo dzi nàto awɔ “nyui na amewo katã”\n▪ Dze agbagba nànye dzideƒo kple gbɔgbɔmetutuɖo tsoƒe na nɔviwo\n▪ Kpɔ gome bliboe le nusrɔ̃lawɔwɔdɔa me le ale si wò nɔnɔmewo aɖe mɔe nu\nKeke Ðe Nu Xɔasi Siwo ‘Woɣla Ðe Eya Amea Me Nyuie’ La Ŋu\nKristotɔwo Ƒe Ƒomewo—Misrɔ̃ Yesu Ƒe Kpɔɖeŋu!\nÈle Agbe Nɔm Ðe Lɔlɔ̃ Ƒe Mɔ Si “De Ŋgɔ Wu” La Nua?\nSrɔ̃ Yesu—To Nufiafia Lɔlɔ̃tɔe Me\nSrɔ̃ Yesu—To Gbeƒãɖeɖe Dzideƒotɔe Me\nƑe Blaasiekee Nye Esi Va Yi Mete ‘Ŋkuɖoɖo Wɔnyela Gã La Dzi’\nNuwɔwɔ Aduadu Nana Wowɔa Gbɔgbɔmeŋgɔyiyi Nyuiwo\nNyateƒea Ƒe Kuwo Ðo Nuto Saɖeagawo Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2009\nGBETAKPƆXƆ—TATA SI MÍESRƆ̃NA July 2009


Dɔwɔwɔ Na Ame Ʋumadomadoe Le Ta Kekem Le Denmark, Eye Wogblɔ Be Yehowa Ðasefowoe Na\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hungarian Indonesian Italian Japanese Kinyarwanda Kirundi Korean Lithuanian Malagasy Myanmar Norwegian Polish Portuguese Portuguese (Portugal) Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Tagalog Tsonga Turkish Ukrainian Zulu\nYehowa Ðasefowo Na Be Wova Le Dɔ Wɔm Na Amewo Ʋumadomadoe Le Denmark\nCOPENHAGEN le Denmark—Denmark ƒe nyakakadɔwɔƒe gãgãwo gblɔ be ɖɔkta siwo le Fiadua ƒe nutoa me va le tɔtrɔm ɖe ʋuŋudɔwɔwɔ nyuie ƒe mɔnu yeye aɖe ŋu. Nyadzɔdzɔgbalẽ si nye Kristeligt Dagblad gblɔ be “woate ŋu awɔ dɔ na dɔnɔ geɖe wu evɔ womado ʋu si amewo na la na wo o.” Nyadzɔdzɔgbalẽa yi edzi be, “Yehowa Ðasefowoe na be wova le dɔ wɔm na amewo ʋumadomadoe.” Yehowa Ðasefo 8,000,000 siwo le xexea me godoo, siwo dome Yehowa Ðasefo 14,000 siwo le Denmark hã le la, dina be woazã atikewɔmɔnu nyuitɔ kekeake na yewo ʋumadomadoe.\nWonya kɔdzi siwo le Denmark be wodoa ʋu siwo amewo nana la na dɔnɔwo wu le xexea me godoo, ame siwo wodoa ʋu na tea ŋu sɔa gbɔ wu esiwo Europa-dukɔ bubuwo ƒe kɔdziwo dona na la zigbɔzi eve gɔ̃ hã. Ke hã, Politiken si nye nyatakakadzraɖoƒe si dzi wogblɔa nyadzɔdzɔwo le ƒe nyati si nye “Dɔwɔwɔ Na Ame Ʋumadomadoe Le Ta Kekem” gblɔ be: “Yehowa Ðasefowo ƒoe ɖe ɖɔktawo nu wova le atikewɔmɔnu yeyewo ŋu dɔ wɔm” siwo to vovo na atikewɔmɔnu siwo me wozãa ʋu si amewo nana le la zi geɖe. Ðɔkta aɖewo va te amekomɔnu siwo me ʋu medona le ame ŋu fũu o zazã na Ðasefowo ƒe dɔnɔwo. Mɔnu siawo dometɔ aɖewoe nye atike siwo nye erythropoietin kple iron (fer) kple vitamin B dodo na dɔnɔa do ŋgɔ na dɔwɔwɔ nɛ alo atike ƒomevi aɖewo dodo na dɔnɔa le dɔa wɔɣi. Nyadzɔdzɔgbalẽ (The Copenhagen Post) aɖe gblɔ be “ƒe sia ƒe la, wokoa dzi na Yehowa Ðasefo atɔ̃ alo ade le Aarhus Yunivɛsiti Kɔdzi Skejby” evɔ womezãa ʋu siwo amewo nana la na wo o.\nRigshospitalet kɔdzi, si nye kɔdzi tɔxɛ aɖe eye wòganye Denmark ƒe atikewɔwɔ ŋuti nusrɔ̃ƒe gãtɔ la, de ɖoɖo aɖe to me le ƒe 2009 me le woƒe Fiadua ƒe nutoa me si ana be woakpɔ dɔnɔwo ƒe ʋu ta ne wole dɔ wɔm na wo.\nÐɔkta siwo le Denmark gblɔ hã be numekuku geɖewo va le eɖem fia be afɔku gã aɖewo le ʋudodo me. Kɔdzi si woyɔna be Rigshospitalet, si le Copenhagen, de ɖoɖo aɖe to me le ƒe 2009 me si nye be woakpɔ egbɔ be ʋu boo mado le dɔnɔwo ŋu le dɔwɔwɔ na wo me o. Nyadzɔdzɔgbalẽ si nye Berlingske gblɔ be ɖoɖo sia na be ʋu si amewo nana la dodo na amewo dzi ɖe kpɔtɔ zã eye esia wɔe be dɔnɔwo “megadoa go kuxi boo le dɔwɔwɔ na wo me o, eye wo dometɔ ʋɛ aɖewo koe kuna.” Eye kɔdzi siwo le Fiadua ƒe nutoa me ƒe akpa gãtɔ hã va da asi ɖe ɖoɖo sia dzi ɣeyiɣi aɖee nye esia, eye kɔdzi siwo le nuto bubuwo me hã le ɖoɖo wɔm be yewo hã yewoadze egɔme.\nNyadzɔdzɔgbalẽ si nye Berlingske hã gblɔ ale si Ðɔkta Morten Bagge Hansen, si nye numekula kple ʋu siwo amewo nana la dzraɖoƒe dzi kpɔla le Rigshospitalet kɔdzi gblɔ be ale si woɖe ʋudodo dzi kpɔtɔ zã le Denmark la nye “ŋgɔyiyi gã aɖe si aɖe vi gbogbo aɖe na dɔnɔwo.” Tsɔ kpe ɖe eŋu la, wogblɔ le Denmark Radio dzi kple nyadzɔdzɔgbalẽ si nye Kristeligt Dagblad hã me be Ðɔkta Astrid Nørgaard, si nye Atikewɔlawo ƒe Amegã le Rigshospitalet kɔdzi, gblɔ be “Yehowa Ðasefowo tɔ manɔmee la, mímaɖo afi si míeɖo fifia le dɔwɔwɔ na amewo ʋumadomadoe ƒe nyawo me o.”\nDenmark: Erik Jørgensen, tel. +45 59 45 60 00\nŊutilãmelãmesẽ Kple Susumelãmesẽ


Enye Dzidzɔ Na Mí Be Míenya Nya Ɣaɣla La | Fia Nu Viwòwo\nAme aɖe gblɔ nya aɖe na wò kpɔ evɔ megblɔe na ame bubuwo oa?— * Ne nenemae la, ekema nya ɣaɣlae, elabe ame bubuwo mesee o. Biblia ƒo nu tso nya ɣaɣla vevi aɖe ŋu, enye “nya ɣaɣla kɔkɔe.” Nya ɣaɣla sia le kɔkɔe elabena Mawu gbɔe wòtso. Enye nya ɣaɣla elabena amewo menya nu tso eŋu tsã o. Mawudɔlawo gɔ̃ hã di be yewoanya nya ɣaɣla sia. Èdi be yease nya ɣaɣla sia?—\nNu kae nesusu be mawudɔlawo di be yewoanya?\nLe blema ʋĩ ke la, Mawu wɔ ŋutsu kple nyɔnu gbãtɔ. Ŋutsua ŋkɔe nye Adam, eye nyɔnua ŋkɔe nye Xawa. Mawu tsɔ wo da ɖe aƒe nyakpɔ si woyɔ be Eden-bɔ la me. Ne ɖe Adam kple Xawa ɖo to Mawu la, anye ne wo kple wo viwo na anyigba bliboa zu paradiso eye wòanya kpɔ abe abɔ ma ene. Anye ne wole Paradiso me tegbee. Gake ènya nu si Adam kple Xawa wɔa?—\nAdam kple Xawa meɖo to Mawu o, esia tae mímele paradiso me egbea o. Gake Mawu gblɔ be yeava wɔ anyigba bliboa wòanya kpɔ, eye amewo katã anɔ agbe tegbee eye woakpɔ dzidzɔ. Aleke Mawu awɔ esiae? Ƒe gbogbo aɖewo va yi la, amewo menya ale si Mawu awɔ esia o. Nya ɣaɣlae.\nEsi Yesu va anyigba dzi la, efia nu geɖe amewo tso nya ɣaɣla sia ŋu. Egblɔ be nya ɣaɣla sia ku ɖe Mawu Fiaɖuƒea ŋu. Yesu gblɔ na amewo be woado gbe ɖa be Fiaɖuƒe sia nava. Fiaɖuƒea atrɔ anyigba wòazu paradiso nyakpɔ aɖe.\nÐe dzi medzɔ wò be yese nya ɣaɣla sia oa?— Ðo ŋku edzi be ame siwo ɖoa to Yehowa koe anɔ Paradisoa me. Ŋutsu kple nyɔnu siwo ɖo to Yehowa la ƒe ŋutinya geɖewo le Biblia me. Àdi be yeasrɔ̃ nu tso wo ŋua?— Na míakpɔ ale si wo dometɔ aɖewo wɔ nui, eye míakpɔ ale si míawɔ anɔ abe woawo ke ene la ɖa.\nMarko 4: 11\nPsalmo 37:11, 29\n^ mm. 3 Àkpɔ fli kpui sia (—) le ŋutinya siwo katã le agbalẽ sia me la me. Anyo be nàtɔ vie ne viwòa naɖo nyabiase siwo gbɔ fli kpuia le la ŋu.\nNu ka tae mímele paradiso me le anyigba dzi egbea o?\nNya ɣaɣla vevi kae Biblia gblɔ?\nNu kae Yesu fia amewo tso nya ɣaɣla sia ŋu?\nNu kae nàwɔ be nànɔ Paradisoa me?


Gbetakpɔ Kple Nyɔ! Magazineawo. Axawo Le Ʋɛe Wu, Gake Gbegbɔgblɔawo Sɔ Gbɔ Ðe Edzi\nGBE BUBU Afrikaans Albanian Amharic Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Dangme Danish Dutch Efik Estonian Eŋlisi Eʋegbe Fante Finnish Franse Georgian German Greek Haitian Creole Hausa Hungarian Iban Igbo Indonesian Italian Japanese Kannada Kimbundu Kinyarwanda Korean Lithuanian Macedonian Malagasy Malay Malayalam Nahuatl (Central) Norwegian Nzema Persian Polish Portuguese Rarotongan Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Tahitian Tamil Tarascan Totonac Tsonga Turkish Tzeltal Tzotzil Ukrainian Umbundu Uzbek Valencian Xhosa Yoruba Zapotec (Lachiguiri) Zulu\nAxawo Le Ʋɛe Wu, Gake Gbegbɔgblɔawo Sɔ Gbɔ Ðe Edzi\nTso January 2013 me la, Nyɔ! kple Gbetakpɔxɔ si míemana maganye axa 32 o, woazu axa 16 ko.\nEsi wònye magazineawo me nyawo magasɔ gbɔ o ta la, gbegɔmeɖeɖe ƒe ƒuƒoƒo geɖe wu ate ŋu aɖe wo gɔme woanɔ gbegbɔgblɔ geɖe me wu tsã. Le kpɔɖeŋu me, wota December 2012 ƒe Nyɔ! ɖe gbegbɔgblɔ 84 me eye wota December 2012 ƒe Gbetakpɔxɔ ɖe gbegbɔgblɔ 195 me. Gake gbegbɔgblɔ 98 sɔŋ mee woaɖe January 2013 ƒe Nyɔ! gɔme ɖo eye woaɖe Gbetakpɔxɔ hã gɔme ɖe gbegbɔgblɔ 204 me.\nGbetakpɔxɔ ƒe tata si míesrɔ̃na ya akpɔtɔ anye axa 32.\nAgbalẽ Tatawo Ƒe Axawo Anɔ Ʋɛe—Gake Geɖe Ayi Internet Dzi\nMíaƒe magazinewo ƒe axawo dzi ɖeɖe kpɔtɔ akpɔ ŋusẽ ɖe míaƒe nyatakakadzraɖoƒe www.jw.org dzi le mɔ eve nu.\nNyati siwo dzena le magazineawo me dometɔ aɖewo anɔ dzedzem le internet ɖeɖe ko dzi. Nyati siawo dometɔ aɖewoe nye “Na Ðeviwo,” “Nye Biblia Nusɔsrɔ̃wo,” kple Gilead Sukunuwuwɔnawo ŋuti nyatakaka siwo dzena le Gbetakpɔxɔ si míemana me. Nenema ke nyati siwo nye “Ƒomea Nadzro Eme” kple “Sɔhɛwo Biana Be” siwo dzena le Nyɔ! me la anɔ dzedzem le internet ɖeɖe ko dzi.\nGbetakpɔxɔ kple Nyɔ! anɔ fɔmat yeye geɖewo me. Ƒe geɖee nye esia míedaa Gbetakpɔxɔ kple Nyɔ! ƒe PDF ɖe www.jw.org dzi. Fifia míetea ŋu wɔa magazine siawo ɖe HTML fɔmatwo me, eye esia wɔe be wo ʋuʋu kple wo xexlẽ le kɔmpiuta kple asikɔmpiuta dzi va le bɔbɔe, eye magazine siawo le gbegbɔgblɔ siwo ade 400 me.